Kes baharu COVID-9 naik mendadak, kematian berkurang di seluruh dunia - WHO

GENEVA, 7 Januari - Jumlah kes baharu COVID-19 di peringkat global meningkat secara mendadak sehingga 71 peratus minggu lepas berbanding minggu sebelumnya.Jumlah kematian bagaimanapun berkurangan 10 peratus dalam tempoh yang sama.Menurut Pertubuhan Kesihatan Sedunia (WHO), data mingguan situasi pandemik menunjukkan kira-kira 9.5 juta kes baharu dan lebih 41 ribu kematian dilaporkan dari 27 Disember 2021 hingga 2 Januari tahun ini.Dalam masa sama, semua rantau melaporkan peningkatan kes jangkitan mingguan. Benua Amerika merekodkan peningkatan tertinggi (100 peratus), diikuti Asia Tenggara (78 peratus) dan Eropah (65 peratus).Bagi kes kematian akibat COVID-19 pula WHO menjelaskan, biarpun benua Afrika masih merekodkan peningkatan jumlah kes kematian mingguan, semua rantau lain di dunia melaporkan trend penurunan berbanding minggu sebelumnya.


Lonjakan kes  - Thailand tingkatkan amaran COVID-19 kepada tahap empat

BANGKOK, 7 Januari - Thailand meningkatkan amaran COVID-19 daripada tahap tiga kepada tahap empat, sebagai usaha membendung jangkitan varian Omicron yang melonjak sejak awal tahun ini.Bawah langkah itu, kerajaan mungkin menguatkuasakan peraturan lebih tegas.Ini termasuk penutupan semula premis berisiko tinggi, sekatan terhadap perhimpunan awam dan perjalanan domestik.Setiausaha Tetap Kementerian Kesihatan Awam Dr. Kiattiphum Wongrajit berkata, bilangan kes baharu COVID-19 meningkat secara mendadak."Gelombang baharu COVID-19 telah melanda dengan kes baharu merebak dengan cepat. Bagi membendung penularan jangkitan, lebih banyak sekatan dan penarikan balik akan diumumkan", kata Dr Kiattiphum.Semalam, Thailand melaporkan 5,775 kes harian dengan 11 kematian, peningkatan kira-kira 48 peratus berbanding Rabu.Sementara itu, Ketua Pengarah Jabatan Kawalan Penyakit, Dr Opas Karnkawinpong memberi amaran jumlah kes baharu COVID-19 boleh mencecah 10,000 sehari.Sehubungan itu beliau menggesa orang ramai menangguhkan perjalanan yang tidak penting.


Dua kanak-kanak antara tiga terbunuh dalam serangan udara di Tigray

ETHIOPIA, 7 Januari - Tiga pelarian Eritrea, termasuk dua kanak-kanak, terbunuh dalam serangan udara yang mengenai kem pelarian di wilayah Tigray, Kejadian berlaku di utara Ethiopia, kawasan pertempuran antara pasukan keselamatan kerajaan dan kumpulan pemberontak.Pesuruhjaya Tinggi, Suruhanjaya Tinggi Pertubuhan Bangsa-bangsa Bersatu bagi Pelarian (UNHCR), Filippo Grandi dalam satu kenyataan memaklumkan, empat lagi pelarian cedera, namun kini berada dalam keadaan stabil.UNHCR sedang merawat mangsa, selain mengumpul dan mengesahkan butiran kejadian itu.Dalam kenyatan tersebut, Grandi menegaskan, pelarian tidak sepatutnya menjadi sasaran.Beliau mengulangi gesaan kepada semua pihak dalam konflik untuk menghormati hak orang awam termasuk pelarian.Perang tercetus pada November 2020, apabila Perdana Menteri Ethipoia, Abiy Ahmed menghantar tentera ke Tigray selepas mendakwa parti pemerintah pembangkang wilayah itu, Barisan Pembebasan Rakyat Tigray (TPLF) melakukan serangan ke atas kem tentera persekutuan.Pemenang Nobel Keamanan itu, mengisytiharkan kemenangan tetapi pejuang pemberontak membalas serta menawan semula sebahagian besar Tigray dan memberi tekanan ke wilayah berhampiran.Pemberontakan dilaporkan menjangkau kira-kira 200 kilometer di luar ibu kota Addis Ababa.Namun pada penghujung Disember mereka mengumumkan untuk berundur ke Tigray.


10 mayat ditemukan dalam SUV, dipercayai angkara kartel dadah

MEXICO CITY, 7 Januari- 10 mayat ditemukan dalam sebuah kenderaan utiliti sukan (SUV) yang ditinggalkan di sebatang jalan di negeri utara Mexico yang kini berdepan ancaman keganasan kumpulan kartel dadah.Kejadian mengerikan itu berlaku pada awal pagi di dataran bandar Zacatecas, jelas Gabenor Negeri, David Monreal menerusi mesej di media sosial."Mayat-mayat tersebut menunjukkan tanda telah dipukul", katanya.Dalam mesej twitter selanjutnya, Monreal memaklumkan pelaku telah ditahan, namun tidak menyatakan identiti mereka.Kementerian Keselamatan Mexico yang mengesahkan jumlah mangsa dalam tragedi tersebut berkata, mereka telah menghantar anggotanya untuk membantu siasatan.Kartel dadah terkenal Sinaloa dan Jalisco New Generation sering bertelagah di kawasan tersebut kerana berebut pasaran dan penyeludupan dadah ke Amerika Syarikat, memetik kenyataan pihak berkuasa dan penganalisis.Negeri Zacatecas sememangnya merekodkan siri keganasan sejak beberapa tahun lalu.Pada November lalu, enam mayat ditemukan tergantung pada jambatan dan pokok di bandar Fresnillo.Lebih 300,000 kematian direkodkan di seluruh Mexico, sejak kerajaan mengarahkan tentera memerangi kumpulan kartel dadah pada 2006. -AFP


Dua wartawan Haiti ditembak kumpulan bersenjata

HAITI, 7 Januari - Dua wartawan di Haiti dibunuh pada Khamis, dipercayai dilakukan oleh kumpulan bersenjata yang beroperasi di pinggir bandar Port-au-Prince.Perkara berkenaan didedahkan oleh stesen radio, tempat salah seorang daripada mangsa bertugas.Mangsa dikenali sebagai Wilguens Louissaint dan Amady John Wesley.Manakala seorang lagi wartawan yang turut bersama mangsa ketika kejadian berjaya melarikan diri.Kes pembunuhan secara berkumpulan di Haiti baru-baru ini telah menjangkau ke kawasan kejiranan lebih miskin di Port-au-Prince.Lokasi insiden, Laboule 12 merupakan kawasan pertempuran antara beberapa kumpulan bersenjata yang ingin mempertahankan pengaruh.Laluan merentasi kawasan itu merupakan satu-satunya alternatif ke selatan bandar, bersebelahan dengan laluan utama yang telah dikawal sejak Jun oleh kumpulan paling berkuasa di Haiti.Enam bulan lalu mantan Presiden, Jovenel Moise terbunuh di kediaman persendiriannya sekaligus memburukkan lagi krisis politik di Haiti.Ia juga membuatkan penduduk bertambah bimbang untuk berdepan isu keselamatan setiap hari.Haiti merekodkan sekurang-kurangnya 950 kes penculikan pada tahun 2021.Polis tidak melaksanakan operasi secara besar-besaran sejak Mac lepas, disebabkan kekurangan kelengkapan, selain perlu berhadapan kumpulan yang dilengkapi senjata perang. -AFP


Kes baharu COVID-19 meningkat mendadak, kematian berkurang di seluruh dunia - WHO

GENEVA, 7 Januari - Jumlah kes baharu COVID-19 global meningkat secara mendadak sehingga 71 peratus minggu lepas berbanding minggu sebelumnya, namun jumlah kematian berkurangan sebanyak 10 peratus, menurut Pertubuhan Kesihatan Sedunia (WHO) pada Khamis.WHO berkata berdasarkan data mingguan situasi pandemik, kira-kira 9.5 juta kes baharu dan lebih 41,000 kematian dilaporkan sejak 27 Dis 2021 hingga 2 Jan tahun ini, lapor Xinhua.Semua kawasan melaporkan peningkatan kes mingguan, dengan benua Amerika merekodkan jumlah tertinggi (100 peratus), diikuti Asia Tenggara (78 peratus) dan Eropah (65 peratus).WHO berkata meskipun Afrika masih merekodkan peningkatan jumlah kes kematian mingguan, semua bahagian lain di dunia melaporkan penurunan berbanding minggu sebelumnya. - BERNAMA


UNSC adakan mesyuarat tertutup Isnin ini bincang ujian peluru berpandu Korea Utara

AMERIKA SYARIKAT, 7 Januari- Majlis Keselamatan Pertubuhan Bangsa Bersatu (UNSC) akan mengadakan perbincangan berhubung ujian peluru berpandu hipersonik terbaru oleh Korea Utara, Isnin ini.Sumber diplomatik memaklumkan mesyuarat itu akan diadakan secara tertutup atas permintaan Amerika Syarikat, Perancis dan United Kingdom, tiga daripada lima anggota tetap badan dunia itu. Ireland dan Albania juga akan turut serta menurut sumber tersebut.Pada 2017, Majlis Keselamatan PBB telah meluluskan beberapa sekatan ekonomi selepas Korea Utara menjalankan ujian nuklear dan peluru berpandu.Seorang diplomat memberitahu, tiada deklarasi bersama dijangka akan dikeluarkan selepas mesyuarat berkenaan meskipun sumber lain memaklumkan berkemungkinan satu kenyataan akan dikeluarkan sama ada sebelum atau selepas mesyuarat.Semalam Agensi Berita Pusat Korea melaporkan Pyongyang berjaya melancarkan ujian peluru berpandu hipersonik sehingga mengenai sasaran tepat, 700 kilometer dari tempat pelancaran tanpa mendedahkan lokasi pelancar.Peladak membawa peluru berpandu itu juga dilaporkan bergerak 120 kilometer sebaik dilepaskan dari pelancar. -AFP


Varian Omicron tidak wajar dikategorikan sebagai jangkitan ringan - WHO

GENEVA, 7 Januari - Varian Omicron yang kini merekodkan kematian di beberapa negara, tidak wajar dikategorikan sebagai jangkitan ringan.Meskipun beberapa indikator awal menunjukkan varian Omicron yang dikesan di sekurang-kurangnya 38 negara, tidak seteruk varian sebelumnya.Kenyataan tegas itu disuarakan Ketua Pengarah Pertubuhan Kesihatan Sedunia (WHO), Tedros Adhanom Ghebreyesus.Dalam ucapan pertamanya tahun ini, beliau turut memberi amaran, jumlah kes yang dijangkiti varian tersebut kini meningkat.Malah lebih pantas menular berbanding varian Delta.Dalam pada itu, Tedros menyelar tindakan negara kaya yang memonopoli bekalan vaksin COVID-19 pada tahun lalu.Sehingga berpotensi menyebabkan harganya melonjak bagi negara lain yang juga sedang bergelut dengan pandemik tersebut.Sehubungan itu, beliau menggesa dunia untuk berkongsi dos vaksin secara lebih adil pada tahun ini.Tedros antara lain mahu setiap negara mempunyai 70% penduduk yang divaksin menjelang pertengahan tahun 2022. - AFP


Tunjuk perasaan di Kazakhstan, tragedi terburuk

ALMATY, 7 Januari - Tunjuk perasaan yang berlaku di Kazakhstan ketika ini merupakan tragedi terburuk sepanjang 30 tahun negara itu merdeka. Kira-kira 18 anggota penguatkuasa dan puluhan orang awam terbunuh, sementara ribuan lagi telah ditahan.Selain, bangunan dan kenderaan turut terbakar selepas orang awam bertempur dengan pihak berkuasa dalam kejadian yang meletus di bandar Almaty. Menurut jurucakap Pertubuhan Bangsa Bersatu, Stephane Dujarric, ketika ini kedua-dua belah pihak perlu bertenang. Jelas Dujarric, rakyat Kazakhstan boleh menyatakan rasa tidak puas hati, namun perlu berlangsung dalam suasana yang aman. Ketika ini, pihak tentera telah berjaya mengambil alih lapangan terbang utama yang ditawan penunjuk perasaan sebelum ini.

Dalam pada itu, Rusia telah mengatur gerak pasukan tentera khusus ke Kazakhstan bagi membantu mengawal keamanan. Ini termasuk pasukan khas dari empat republik yang pernah dikuasai Soviet. Jawatankuasa Pertubuhan Perjanjian Keselamatan Kolektif (CSTO) memaklumkan, pasukan tersebut dihantar selepas Presiden Kazakhstan memohon bantuan bagi mengawal keadaan.Selain, memastikan keselamatan aset penting negara, fasiliti ketenteraan dan menguatkuasa undang-undang serta arahan kerajaan. Pasukan berkenaan dilihat berlepas dengan kapal terbang kargo dari pangkalan tentera di Moscow. - REUTERS


Chile negara Amerika Latin pertama tawar suntikan dos penggalak keempat

SANTIAGO, 7 Januari - Chile akan menjadi negara Amerika Latin pertama, juga antara negara terawal menawarkan suntikan dos penggalak keempat, mulai minggu depan.Ia bagi melengkapkan dos vaksin COVID-19, serta mengukuhkan imunisasi dalam kalangan rakyatnya.Sekali gus menyaksikan ia antara tindakan pantas kerajaan membendung penularan varian Omicron.Dalam satu sidang media, Presiden Chile, Sebastian Pinera mengesahkan, program vaksinasi dos keempat melibatkan pemberian suntikan dos penggalak kedua itu akan dilancarkan secara besar-besaran pada 10 Januari ini.Sementara itu, Menteri Kesihatan, Enrique Paris memaklumkan, suntikan dos keempat tersebut akan melibatkan gabungan suntikan yang sama yang telah digunakan setakat ini di Chile.Antaranya termasuklah Pfizer-BioNTech, Sinovac dan AstraZeneca.Chile melaporkan kes pertama varian Omicron awal Disember lalu, dan setakat ini telah merekodkan sejumlah 698 kes.Kebanyakan kes membabitkan rakyatnya yang melancong ke luar negara. - REUTERS


Amaran COVID-19 di Thailand dinaikkan ke tahap empat, bendung kes varian Omicron

BANGKOK, 7 Januari - Amaran COVID-19 di Thailand dinaikkan dari Tahap Tiga ke Tahap Empat, sebagai usaha membendung lonjakan kes akibat varian Omicron.Langkah itu dibuat ketika Bangkok mencatat peningkatan kes secara mendadak sejak awal tahun ini.Thailand melaporkan 5,775 kes baharu dan 11 kematian dalam tempoh 24 jam lepas, kira-kira 48 peratus peningkatan berbanding Rabu.Sehingga kini, jumlah keseluruhan jangkitan COVID-19 di negara itu mencecah 2 juta 245,250 kes dengan 21,780 kematian.Di bawah amaran tahap empat, kerajaan mungkin mengenakan semula peraturan lebih tegas termasuk penutupan premis berisiko tinggi, sekatan terhadap perhimpunan awam dan perjalanan domestik bagi membendung penularan kes .Susulan itu, Perdana Menteri, Prayuth Chan o-cha dijangka mengumumkan pendekatan baharu selepas selesai mempengerusikan mesyuarat Pusat Pentadbiran Situasi COVID-19 hari ini.


Korea Utara uji peluru berpandu hipersonik

SEOUL, 6 Januari - Korea Utara dilaporkan telah berjaya menguji peluru berpandu hipersonik miliknya tahun ini.Agensi Berita Pusat Korea (KCNA) melaporkan peluru berpandu itu dikatakan tepat mengenai sasaran sejauh 700 kilometer.Difahamkan, ia adalah ujian kedua Korea Utara terhadap peluru berpandu hipersonik, sekali gus menandakan kemajuan teknologi terkini dalam pembuatan senjata nuklear di negara itu.Peluru berpandu hipersonik bergerak jauh lebih pantas daripada peluru berpandu normal, menjadikannya lebih sukar untuk dipintas sistem pertahanan.Semalam, Seoul dan Tokyo mengesan pelancaran peluru berpandu balistik disyaki dari Korea Utara yang jatuh di laut timur semenanjung Korea.Amerika Syarikat mengecam tindakan itu, dan menggesa Pyongyang untuk berbincang. - AFP


Korea Utara berjaya uji peluru berpandu hipersonik kali ke-2

SEOUL, 6 Januari- Korea Utara berjaya menjalankan ujian peluru berpandu hipersonik, lapor media Korea Selatan, ujian pertama seumpamanya tahun ini.Ujian terbaru itu adalah kali kedua dibuat Pyongyang yang mendakwa peluru berpandu hipersonik itu memiliki kemampuan lebih baik menggunakan teknologi lebih canggih, meskipun Korea Utara berdepan kritikan dan sekatan antarabangsa. Kali pertama ujian dilakukan; Hwasong-8 pada September tahun lalu.Peluru berpandu hipersonik itu dilaporkan bergerak lebih pantas dan tangkas berbanding peluru berpandu biasa, menyebabkan ia sukar dipintas oleh sistem pertahanan peluru berpandu yang Amerika Syarikat membelanjakan berbilion dolar untuk pembangunannya.Peluru berpandu itu dilancarkan semalam (Rabu) dan bergerak sejauh 120 kilometer sebelum mengenai sasaran sejauh 700 kilometer dengan tepat, membuktikan kemampuan senjata jenis itu, menurut laporan Agensi Berita Korea Utara (KCNA)"Kejayaan berturut-turut dalam ujian peluru berpandu hipersonik itu mempunyai kepentingan strategik," lapor KCNA.Peluru berpandu hipersonik disenarai dalam keutamaan tertinggi untuk pembangunan senjata strategik dalam rancangan lima tahun Korea Utara.Ujian peluruh berpandu yang dilakukan ketika musim sejuk juga telah disahkan, menurut KCNA. - AFP


COVID-19 : India catat 90,928 kes, 325 kematian dalam tempoh 24 jam

NEW DELHI, 6 Januari - Jumlah kes COVID-19 di India meningkat kepada 35,109,286 pada Khamis, dengan 90,928 kes baharu dicatatkan dalam tempoh 24 jam lepas, menurut data terkini Kementerian Kesihatan.

Sebanyak 325 kematian dicatatkan pada Rabu, menjadikan jumlah korban terkini mencecah 482,876, menurut Xinhua.Jumlah itu menunjukkan peningkatan kes secara mendadak dalam sehari, berikutan Rabu hanya merekodkan 58,097 kes.Sebanyak 285,401 kes aktif COVID-19 dicatatkan di negara itu.Sementara itu, sebanyak 34,341,009 kes telah pulih dan dibenarkan keluar hospital setakat ini, dan seramai 19,206 orang dibenarkan pulang dalam tempoh 24 jam yang lalu.Jumlah kes membabitkan varian Omicron mencecah 2,630, dengan negeri Maharashtra dan Delhi masing-masing melaporkan 797 dan 465 kes. Sehingga kini, 995 pesakit telah dibenarkan keluar hospital, menurut data kementerian Kesihatan.


UK tetap longgarkan sekatan perjalanan

LONDON, 6 Januari - United Kingdom (UK) mengumumkan perubahan kepada peraturan perjalanan COVID-19 ke England, dengan membatalkan keperluan bagi pelawat untuk menjalani ujian praberlepas dan kuarantin ketika ketibaan sehingga mereka diuji negatif.Peraturan baharu itu membolehkan individu yang tiba mengambil ujian menggunakan kit ujian dalam dua hari pertama selepas perjalanan dan bukannya ujian reaksi rantai polimerase (PCR) yang lebih mahal.Jelas Perdana Menteri, Boris Johnson, sekatan perjalanan yang diperketatkan bulan lalu untuk membendung jangkitan, kini tidak lagi berkesan.Menurutnya, Omicron begitu berleluasa dan langkah itu mempunyai kesan terhad ke atas pertambahan kes dan pada masa sama menyebabkan kos yang besar kepada industri pelancongan."Jadi, saya boleh mengumumkan bahawa di England mulai pukul 4 pagi Jumaat ini, kita akan membatalkan ujian pra-berlepas, yang tidak menggalakkan ramai orang daripada melakukan perjalanan. Kami juga akan menarik balik syarat untuk mengasingkan diri semasa ketibaan sehingga keputusan PCR negatif diterima, sebaliknya kembali kepada sistem yang ada pada Oktober tahun lepas, hanya mereka yang diuji positif hasil ujian kendiri perlu melakukan ujian PCR selanjutnya untuk membantu mengenalpasti sebarang varian baharu di sempadan" katanya kepada Ahli Parlimen.Johnson, bagaimanapun mengumumkan, peraturan ujian bagi penduduk di England yang tidak bergejala akan dilonggarkan bagi membantu mengurangkan kesan buruk daripada rekod tahap jangkitan. - AFP


Itali wajibkan vaksinasi bagi rakyatnya yang berumur 50 tahun ke atas

ROM, 6 Januari - Itali mewajibkan vaksinasi COVID-19 kepada mereka yang berumur 50 tahun ke atas berkuat kuasa serta-merta.Langkah yang dilaksanakan sehingga 15 Jun itu menyaksikan Rom menyertai beberapa negara Eropah lain dalam usaha untuk mengurangkan tekanan terhadap perkhidmatan kesihatan dan kematian.Perdana Menteri, Mario Draghi berkata, Itali mahu memperlahankan jangkitan COVID-19 dalam kalangan rakyat dan menggalakkan mereka yang belum mengambil vaksin agar berbuat demikian.Negara itu sudah mewajibkan vaksinasi kepada guru dan pekerja kesihatan, dan sejak Oktober tahun lalu semua pekerja perlu diberi vaksin atau hendaklah menunjukkan keputusan ujian negatif sebelum boleh memasuki tempat kerja.Keengganan kepada peraturan itu boleh menyebabkan mereka digantung kerja tanpa gaji.Bagaimanapun, tidak dijelaskan apakah bentuk sekatan yang akan dikenakan kepada mereka yang melanggar peraturan itu, berkuat kuasa 15 Februari ini."Langkah ini juga bertujuan untuk memastikan hospital berfungsi dengan baik dan pada masa yang sama memastikan sekolah dan aktiviti perniagaan terus dibuka," kata Draghi menurut jurucakapnya.Kira-kira 74 peratus rakyat negara itu sudah lengkap divaksin. Manakala hanya enam peratus menerima suntikan tunggal, 35 peratus sudah mendapatkan suntikan penggalak. - Reuters


Tujuh kanak-kanak antara yang maut dalam kebakaran di Philadelphia

PHILADELPHIA, 6 Januari - Kebakaran sebuah rumah tiga tingkat yang diubah suai menjadi pangsapuri di Philadelphia, Pennsylvania telah meragut sekurang-kurangnya 13 nyawa termasuk tujuh kanak-kanak setakat semalam. Menurut ciapan Twitter milik Jabatan Bomba Philadelphia, insiden tersebut berlaku kira-kira 6.40 pagi waktu tempatan di Blok Utara 800, 23rd Street dan mendapati api mula merebak pantas dari tingkat dua bangunan berkenaan.Pihak bomba mengambil masa 50 minit untuk mengawal keadaan tetapi kebakaran masih aktif."Tujuh daripada 13 orang yang terkorban adalah kanak-kanak dan insiden tersebut merupakan antara tragedi kebakaran paling buruk pernah saya lihat," kata Timbalan Pesuruhjaya Bomba Philadelphia, Craig Murphy dalam sidang media.Terdapat empat alat pengesan kebakaran di dalam bangunan itu, namun semuanya tidak berfungsi, katanya lagi.Seramai 26 penghuni dilaporkan berada di dalam rumah ketika kejadian berlaku dan jumlah kematian boleh meningkat.Anggota bomba turut memaklumkan dua mangsa yang cedera kini dalam keadaan kritikal.Siasatan masih dijalankan untuk mengetahui punca kebakaran. -BERNAMA


Macau larang kemasukan rakyat luar selama dua minggu selepas 3 kes COVID-19

HONG KONG, 6 Januari- Pihak berkuasa Macau mengumumkan larangan penerbangan masuk dari luar China selepas tiga kes positif COVID-19 dikesan dalam kalangan penumpang luar negara."Tiga kes import tanpa gejala itu ada kaitan dengan pengembara dari United Kingdom dan Filipina", kata pihak berkuasa kesihatan wilayah itu.Langkah dibuat pada hari sama Hong Kong melarang kemasukan pesawat dari lapan negara selain menguatkuasakan semula penjarakan fizikal, menyebabkan dua wilayah berjiran itu semakin terpisah dengan dunia luar.Biro Kesihatan Macau pada Rabu mengumumkan larangan pesawat awam membawa penumpang dari luar China ke Macau untuk tempoh dua minggu bermula tengah malam Ahad.Macau juga melarang bukan penduduk memasuki bandar itu, manakala penduduk yang pulang dari luar China perlu menjalani kuarantin sekurang-kurangnya 21 hari, langkah sama diambil Hong Kong.Seperti tanah besar China, Hong Kong dan Macau telah mengekalkan langkah sekatan paling ketat di dunia dalam mengawal penularan COVID-19 termasuk menutup hampir semua sempadan, kuarantin berminggu-minggu, selain menjalankan ujian saringan besar-besaran dan sekatan pergerakan bersasar.Macau setakat hari ini hanya merekodkan 79 kes positif COVID-19 dan tiada kes kematian.Ogos lalu, kerajaan Macau mengeluarkan arahan wajib kepada 680,000 penduduk menjalani ujian saringan COVID-19 selepas empat sekeluarga dipercayai membawa varian Delta, menyebabkan rekod sifar kes selama 16 bulan berturut-turut "pecah". -AFP


Golongan enggan divaksin akan terus 'diganggu' - Presiden Perancis

PARIS, 6 Januari - Kehidupan rakyat Perancis yang masih enggan terima suntikan vaksin COVID-19 akan terus 'diganggu'.Demikian kenyataan yang dikeluarkan Presiden Perancis, Emmanuel Macron.Kenyataan tersebut mencetuskan kecaman hebat dari pihak pembangkang, kira-kira empat bulan sebelum pilihan raya presiden akan diadakan.“Bagi golongan belum divaksin, saya memang mahu ‘kacau’ mereka. Kami akan terus melakukan demikian sehingga mereka ambil vaksin”, kata Macron dalam satu wawancara bersama akhbar tempatan.Tahun lalu, penguatkuasaan pas kesihatan menyebabkan penduduk tidak dapat masuk ke restoran, kafe atau tempat awam kerana tiada kad atau bukti vaksinasi.Kerajaan mahu mengubahnya menjadi ‘pasport vaksin’, bermakna hanya penduduk sudah menerima suntikan vaksin COVID-19 lengkap boleh memiliki pas kesihatan.“Saya tidak akan menghantar (individu belum divaksin) ke penjara, saya juga tidak akan memaksa golongan itu mengambil vaksin.Mulai 15 Januari ini, golongan yang enggan divaksin tidak akan dapat menikmati beberapa keistimewaan seperti tidak dibenarkan memasuki restoran, kafe, kelab malam dan panggung wayang. - REUTERS


Saya tidak tidak akan mohon maaf atas kematian suspek kes dadah - Rodrigo Duterte

MANILA, 6 Januari - Susulan tindakan kontroversi ke atas suspek kes edar dan salah guna dadah di Filipina, Presiden Rodrigo Duterte menegaskan beliau tidak akan sesekali membuat permohonan maaf.Setakat ini lebih 6,200 suspek kes dadah maut dalam operasi membanteras dadah sejak Duterte mengambil alih pentadbiran kerajaan Filipina pada Jun 2016, menurut laporan data rasmi kerajaan. “Saya tidak akan sama sekali meminta maaf atas kematian berkenaan. Sama ada anda mahu bunuh atau penjarakan saya, saya tetap tidak akan memohon maaf,” katanya dalam ucapan mingguan.Tindakan Duterte itu menerima kecaman hebat oleh kumpulan hak asasi dan pengkritik yang mendakwa penguat kuasa undang-undang membunuh suspek dadah secara berleluasa.Namun, polis memaklumkan mereka yang terbunuh sama ada memiliki senjata dan menentang penahanan secara ganas."Saya berikrar untuk melindungi penguat kuasa undang-undang yang menjalankan tugas mereka," kata Duterte dalam ucapan rasmi pertamanya tahun ini.Selain itu, beliau turut membenarkan anggota keselamatan untuk 'melawan semula' sekiranya nyawa diancam bahaya. –REUTERS


Kazakhstan isytihar darurat

KAZAKHSTAN, 6 Januari - Darurat diisytiharkan di seluruh Kazakhstan.Ia ekoran rusuhan yang tercetus, susulan kenaikan harga minyak.Sebelum ini perintah darurat hanya dikuatkuasakan di hab kewangan, Almaty dan wilayah Mangystau.Perintah itu kemudian diperluas ke seluruh negara selepas penunjuk perasaan bertindak agresif menyerang bangunan kerajaan dan pasukan keselamatan.Stesen televisyen negara, 'Khabar 24' melaporkan darurat akan berkuat kuasa sehingga 19 Januari.Serentak itu, perintah berkurung pada waktu malam turut dilaksanakan dari pukul 11 malam hingga 7 pagi - AFP


Itali wajibkan setiap individu berumur 50 tahun ke atas mengambil vaksin COVID-19

ITALI, 6 Januari - Pihak berkuasa Itali memutuskan setiap individu, berumur 50 tahun ke atas diwajibkan mengambil vaksin COVID-19, mulai 15 Februari depan.

Ia antara usaha melandaikan keluk jangkitan pandemik serta menggalakkan mereka yang belum divaksin, berbuat demikian.Perdana Menteri Mario Draghi berkata, keputusan itu diambil memandangkan kelompok umur berkenaan paling berisiko dimasukkan ke hospital jika dijangkiti.Keputusan tersebut turut mengambil kira tekanan yang dihadapi hospital untuk menyelamatkan nyawa.Daripada 59 juta penduduk Itali, hampir separuh berumur 50 tahun ke atas - AFP


Situasi COVID-19 di Thailand akan dinilai

BANGKOK, 6 Januari - Thailand akan menilai situasi COVID-19 selepas cuti Tahun Baharu sebelum membuat keputusan mengenai langkah-langkah yang perlu dilaksanakan bagi membendung gelombang jangkitan baharu.Jurucakap kerajaan Thanakorn Wangboonkongchana berkata Perdana Menteri Prayut Chan o-cha berkata ini berikutan sektor swasta dan awam menyambung semula operasinya .“Kerajaan akan menilai keadaan termasuk jumlah kes dan kematian baharu dan jumlah pesakit yang mengalami gejala teruk sebelum membuat pelarasan terhadap langkah sedia ada,” Katanya dalam satu kenyataan.Prayuth dijangka mempengerusikan mesyuarat Pusat Pentadbiran Situasi COVID-19 (CCSA) pada Jumaat membincangkan isu penting termasuk penggantungan program bebas kuarantin "Test & Go", tempoh kuarantin untuk pelancong yang memasuki Thailand, dan pembukaan semula pub dan bar untuk membendung penularan COVID-19 di negara itu.Sementara itu, Gabenor Bangkok Asawin Kwanmuang berkata Pentadbiran Metropolitan Bangkok (BMA) telah bersedia dengan petugas perubatan, peralatan, ubat-ubatan dan katil pesakit sekiranya terdapat lonjakan baharu kes Omicron.Beliau berkata BMA menyediakan 40 tapak kuarantin komuniti dengan kira-kira 5,000 katil untuk merawat pesakit COVID-19. Selain itu, Jabatan Perkhidmatan Perubatan turut menyediakan kira-kira 25,000 katil untuk pesakit di hospital dan hospital lapangan.Dalam tempoh 24 jam yang lalu, Thailand merekodkan 3,899 kes baharu COVID-19 dan 19 kematian, menjadikan jumlah jangkitan dalam negara kepada 2,239, 475 kes dan 21,769 kematian.Setakat ini, Thailand merekodkan 2,338 kes Omicron di 55 wilayah.Sementara itu, Timbalan Jurucakap CCSA Dr Sumanee Wacharasin memberi amaran kes COVID-19 boleh mencecah puluhan ribu setiap hari jika orang ramai mengabaikan langkah-langkah pencegahannya.“Penularannya akan dapat dilihat dalam tempoh 2 minggu akan datang,” katanya - BERNAMA


Konspirasi bunuh Presiden Haiti, warga Colombia didakwa di AS

PANAMA, 6 Januari - Susulan kes pembunuhan Presiden Haiti, Jovenel Moise di Port-au-Prince pada 7 Julai lalu.Seorang bekas anggota tentera Colombia ditahan dan didakwa di Amerika Syarikat berhubung rancangan untuk pembunuhan tersebut.Menurut Jabatan Kehakiman Amerika Syarikat, Mario Antonio Palacios, 43 tahun, didakwa secara konspirasi melakukan pembunuhan atau menculik di luar Amerika Syarikat.Isteri Moise turut cedera dalam tembakan itu.Dalam masa sama dia juga didakwa menyediakan bahan sokongan yang mengakibatkan kematian.Suspek juga akui mengetahui bahan sokongan itu akan digunakan bagi melakukan konspirasi untuk membunuh dan menculik.Bekas anggota tentera itu telah ditahan di Lapangan Terbang Antarabangsa Tocumen, Panama City pada Isnin ketika penerbangannya dari Jamaica ke Colombia membuat persinggahan.Penahanannya mematuhi waran Interpol yang dibuat Amerika Syarikat, lapor Xinhua.Sumber berkata, sebaik tiba di Panama, suspek menyatakan kesediaan menyerah diri kepada pihak berkuasa tempatan untuk dihantar ke AS.Palacios telah ditangkap di Jamaica pada Oktober, dia dilaporkan masuk secara haram melalui Republik Dominica.


COVID-19: Vaksin Sinovac, Sinopharm berkesan lawan Omicron

SWITZERLAND, 6 Januari - Vaksin COVID-19 keluaran Sinopharm dan Sinovac mampu menawarkan perlindungan terhadap penyakit teruk, kemasukan ke hospital dan kematian berkaitan dengan varian Omicron.Pengurus Insiden Pertubuhan Kesihatan Sedunia,WHO, Abdi Mahamud berkata, terdapat bukti menunjukkan vaksin COVID-19 masih menawarkan perlindungan kepada penerimanya.Menurutnya, pihaknya melihat apa yang akan melindungi daripada kemasukan ke hospital yang teruk dan kematian adalah tindak balas sel-T individu.Beliau berkata, sama ada Sinovac atau Sinopharm , kajian yang dilakukan di Chile dan tempat lain menunjukkan bahawa ia benar-benar berkesan terhadap kemasukan ke hospital yang teruk. Vaksin mempunyai kedudukan yang berbeza dari segi pencegahan jangkitan namun kesemuanya mampu menghalang jangkitan.Lebih banyak bukti menunjukkan Omicron menjejaskan bahagian atas saluran pernafasan menyebabkan gejala yang lebih ringan daripada varian sebelumnya.Namun Omicron akan menjadi varian yang dominan dalam beberapa minggu kerana kebolehjangkitan yang tinggi, menimbulkan ancaman kepada sistem perubatan di negara di mana sebahagian besar populasi masih belum divaksinasi.


Taliban arah pemilik kedai buang kepala patung, bertentangan amalan undang-undang Islam

HERAT, 6 Januari- Taliban mengarahkan pemilik kedai di barat Afghanistan untuk membuang kepala patung model pakaian kerana objek yang menyerupai manusia bertentangan dengan undang-undang Islam.

Sejak Taliban kembali berkuasa pada Ogos tahun lalu, para pemimipinnya berusaha untuk memperkukuh pelaksanaan undang-udang Islam.

Namun kebanyakan negara barat, menyifatkan ia sebagai menyekat hak serta kebebasan terutama golongan wanita.

Meskipun belum ada undang-udang rasmi mengenainya dikeluarkan, pihak berkuasa tempatan dilapor telah mengambil tindakan sehingga ada yang menyifatkan ia sebagai amalan tidak bermoral.

Bagaimanapun Aziz Rahman, ketua di Kementerian Promosi Kebajikan dan Pencegahan Maksiat di Herat mengesahkan arahan tersebut.

Kalangan pemilik kedai, ada yang bertindak menutup kepala patung menggunakan kain, namun jelas Rahman langkah itu masih tidak memadai.

“Jika mereka hanya menutup kepala atau tutup keseluruhan patung keberkatan maha pencipta (Allah) tidak akan diperoleh," katanya

Selepas Taliban kembali berkuasa pada 15 Ogos lalu, para pemimpinnya berjanji akan melaksanakan pentadbiran lebih mesra berbanding pemerintahan tegas ketika mula berkuasa pada 1996 – 2001, apabila sebarang objek tiruan menyerupai manusia sama sekali tidak dibenarkan. - AFP


Raja Salman gesa rakyatnya patuh SOP COVID-19

RIYADH, 5 Januari- Susulan peningkatan jangkitan Covid-19 secara mendadak di Arab Saudi, Raja Arab Saudi, Raja Salman Abdulaziz Al-Saud menggesa orang ramai mematuhi protokol kesihatan dan keselamatan COVID-19, selain mengambil dos penggalak.Ia disuarakan Raja Salman semasa mempengerusikan pasca mesyuarat mingguan Majlis Menteri secara dalam talian, susulan peningkatan kes di negara itu yang menjangkau 2,585 kes dalam tempoh 24 jam.Menteri Penerangan, Majid Al-Qasabi, berkata, Kabinet Arab Saudi antara lain meneliti semula perkembangan situasi epidemiologi COVID-19, mutasi, petunjuk tempatan dan antarabangsa, penilaian langkah pencegahan kesihatan awam serta kunjungan warga asing ke Dua Masjid Suci.Lapor agensi berita ArabNews., pada awal sesi berkenaan, Raja Salman menzahirkan penghargaan kepada Majlis Syura atas usaha menjalankan peranan dan tugasnya, manakala Majlis Menteri meneliti semula kandungan ucapan tahunan Raja Salman ketika pembukaan sidang majlis itu.Raja Salman turut mengetengahkan matlamat komprehensif yang berupaya menjamin pertumbuhan domestik, kemakmuran dan pencapaian dalam pelbagai bidang, selari Wawasan 2030.Turut digariskan ialah dasar luar politik, kedudukan ekonomi, usaha memperkukuhkan keselamatan dan keamanan serantau, membantu golongan berpendapatan rendah dan negara terjejas serta pelarian yang terjejas dengan pelbagai krisis.


WHO masih sarankan kuarantin 14 hari untuk pesakit COVID-19

GENEVA, 5 Januari- Pertubuhan Kesihatan Sedunia (WHO) masih kekal dengan pendirian mengesyorkan kuarantin 14 hari biarpun kebanyakan pesakit pulih dalam tempoh lima hingga tujuh hari.Bagaimanapun WHO menegaskan ia masih kekal sebagai cadangan yang boleh diikuti atau sebaliknya.Menurut Ahli Pasukan Sokongan Pengurusan Insiden COVID-19 WHO, Abdi Mahamud, setiap negara perlu membuat keputusan mengenai tempoh kuarantin berdasarkan situasi masing-masing.Sebagai contoh, di negara yang mencatat jangkitan rendah, tempoh kuarantin yang lebih lama boleh membantu mengekalkan bilangan kes serendah mungkin.Sebaliknya di negara yang kes tidak dapat dikawal, tempoh kuarantin lebih singkat mungkin wajar untuk memastikan aktiviti harian negara tidak terjejas.Sebelum ini WHO mendedahkan, setakat 29 Disember 2021 kira-kira 128 negara telah melaporkan kes baharu melibatkan varian Omicron. Di Afrika Selatan, yang mencatatkan peningkatan mendadak dalam kes jangkitan diikuti dengan penurunan yang agak cepat, kemasukan ke hospital dan kadar kematian kekal rendah.Bagaimanapun, situasi sama tidak semestinya berlaku di negara-negara lain, kata Mahamud."Walaupun kajian terkini semuanya menunjukkan fakta bahawa varian Omicron memberi kesan kepada bahagian atas sistem pernafasan dan bukannya paru-paru, yang adalah berita baik, individu berisiko tinggi dan belum divaksin masih boleh mendapat sakit yang teruk daripada varian itu," katanya.Mahamud berkata, varian Omicron boleh mengatasi strain lain dalam masa beberapa minggu, terutamanya di kawasan yang mempunyai sejumlah besar orang yang mudah terdedah - terutamanya mereka yang tidak divaksin. -AFPMenurut beliau, di Denmark kes varian Alpha mengambil masa dua minggu untuk meningkat dua kali ganda, manakala varian Omicron hanya mengambil masa dua hari. -AFP


Kapal persiaran Hong Kong bawa 3,700 penumpang diarah berpatah balik

HONG KONG, 5 Januari- Gara-gara sembilan penumpang kapalnya menjadi kontak rapat kepada pesakit COVID-19 terutamanya membabitkan varian Omicron, pihak berkuasa Hong Kong mengarahkan sebuah kapal persiaran berpatah balik ke pelabuhan.Arahan itu dibuat pihak berkuasa kesihatan hari ini ke atas kapal yang membawa 3,700 penumpang yang belayar sejak Ahad lalu.Berikutan itu, semua 2,500 penumpang dan 1,200 kru perlu menjalani ujian saringan terlebih dahulu sebelum kapal berkenaan dibenarkan belayar semula ke perairan antarabangsa."Banyak meja, kerusi dan ruang dewan ditutup dan kami dipakaikan gelang bagi mengesan pergerakan penumpang di dalam kapal. Ketika kami menempah untuk menaiki kapal ini, kami sedar risiko yang bakal dihadapi cuma kami tidak bernasib baik kali ini," kata seorang penumpang yang enggan dikenali.Sementara itu, pakar mikrobiologi, Yuen Kwok Yung, memberi amaran bahawa jangkitan yang tidak kelihatan mungkin sudah menular di bandar itu.Dakwa beliau kepada media, gelombang kelima bakal berlaku di hab perniagaan yang dikenali sebagai 'Asia World City' itu.Peraturan ketat yang dilaksanakan di Hong Kong setakat ini berhasil mengekang penularan virus itu dengan merekodkan sebanyak 12,000 kes positif dan 213 kematian sejak pandemik itu melanda. -AFP


Presiden Kazakhstan pecat seluruh anggota kabinet kerajaan

ALMATY, 5 Januari - Presiden Kazakhstan, Kassym-Jomart Tokayev memecat keseluruhan kabinet kerajaannya.

Ia susulan pergolakan yang melanda negara selepas ribuan rakyat mengadakan tunjuk perasaan membantah kenaikan harga bahan api.

Timbalan Perdana Menteri, Alikhan Smailov, akan mengambil alih tugas Perdana Menteri sehingga barisan Kabinet baharu diwujudkan.

Sebelum itu, Tokayev mengisytiharkan darurat di bandar terbesar Almaty dan wilayah barat selepas ribuan rakyatnya melakukan protes besar-besaran.

Polis melepaskan tembakan gas pemedih mata terhadap ribuan peserta perhimpunan selepas perarakan membantah isu harga minyak menjadi di luar kawalan.

Aplikasi seperti Telegram, Signal dan WhatsApp gagal berfungsi, apabila ribuan berhimpun bagi menyatakan bantahan.

Protes bermula pada 2 Jan apabila pemandu mengadakan tunjuk perasaan menentang kenaikan harga LPG di bandar Zhanaozen di Mangystau, yang kemudiannya merebak ke bandar Aktau.

Bantahan sokongan di Atyrau, Aktobe dan Oral, tempat rizab petroleum dan gas asli negara terletak, merebak ke bandar di Kazakhstan seterusnya bertukar menjadi demonstrasi awam.


Rakyat protes kenaikan harga bahan api, Presiden Kazakhstan isytihar darurat.

ALMATY, 5 Januari - Presiden Kazakhstan, Kassym-Jomart Tokayev mengisytiharkan darurat di bandar terbesar Almaty dan wilayah barat yang kaya dengan minyak, selepas ribuan rakyatnya melakukan protes besar-besaran.Almaty, berada dalam keadaan huru-hara sejak semalam, apabila polis melepaskan gas pemedih mata dan bom tangan untuk meredakan kekacauan berhubung kenaikan harga Gas Petroleum Cecair (LPG).Tokayev menandatangani perintah mengenai keadaan darurat di Almaty dan wilayah barat Mangystau yang kaya dengan hidrokarbon berkuat kuasa hari ini hingga 19 Januari.Perintah berkurung akan dilaksanakan di kedua-dua wilayah dari 11 malam hingga 7 pagi.Di Almaty, polis melepaskan tembakan gas pemedih mata terhadap ribuan peserta perhimpunan selepas perarakan membantah isu harga minyak menjadi di luar kawalan.5,000 peserta perhimpunan enggan beredar melaungkan slogan anti-kerajaan dan kadang kala menyerang kenderaan.Aplikasi seperti Telegram, Signal dan WhatsApp gagal berfungsi, apabila ribuan berhimpun bagi menyatakan bantahan.Perhimpunan sama turut diadakan di beberapa bandar kecil di Kazakhstan sejak Ahad. -REUTERS


Israel setuju bebaskan tahanan selepas 141 hari mogok lapar

DURA, 5 Januari- Seorang tahanan warga Palestin menamatkan mogok lapar yang berlarutan hampir lima bulan selepas Israel bersetuju untuk tidak melanjutkan penahanannya.Perkara itu dilaporkan oleh keluarga Hisham dan pegawai Palestin.Hisham Abu Hawash, 40 tahun, ditahan Israel pada Oktober 2020 dan mula melakukan mogok lapar sebagai protes tahanan tanpa bicara yang dibuat ke atasnya.Pegawai keselamatan Israel menyatakan, Hisham ditahan kerana penglibatannya dalam aktiviti keganasan.Hisham dimasukkan ke hospital pada Disember.Pasukan Jihad Islam mengancam akan melancarkan serangan terhadap Israel jika dia meninggal dunia.Ancaman itu meningkatkan kebimbangan berlakunya keganasan terbaharu selepas perang sebelas hari pada Mei antara Israel dan pejuang Palestin di Gaza.Peguam Hisham berkata, Israel bersetuju untuk tidak melanjutkan tempoh tahanannya selepas 26 Februari.Ribuan penyokong berkumpul di luar rumah Hisham di Tebing Barat untuk meraikannya. - REUTERS


Suspek utama pembunuhan Presiden Moise didakwa di Mahkamah AS

MIAMI, 5 Januari- Pihak berkuasa Amerika Syarikat (AS) mengemukakan pertuduhan terhadap suspek kes bunuh Presiden Haiti, Jovenel Moise pada Julai lalu.

Kenyaatan Jabatan Kehakiman AS menyebut, lelaki berumur 43 tahun dikenali sebagai Mario Palacios, pesara tentera antara mereka yang terlibat dalam komplot menculik dan membunuh Presiden Haiti.

Palacios ditahan di Lapangan Terbang Panama lewat Isnin lalu dan dibawa ke Miami sebagai sebahagian perjanjian ekstradisi sukarela.

Jika didapati bersalah, Palacios akan berdepan hukuman penjara seumur hidup. Dia telah direman dan akan didakwa di Mahkamah Miami pada Selasa waktu tempatan.

Pendakwaraya Amerika Syarikat berkata komplot terhadap Moise pada awalnya adalah untuk menculik presiden sebagai sebahagian daripada operasi tangkapan, namun bertukar kepada komplot pembunuhan.

Pada 7 Julai 2021, Palacios dan beberapa individu lain memasuki kediaman presiden di Haiti dengan niat atau tujuan untuk membunuh Presiden Moise.

Kalangan suspek terlibat dalam komplot pembunuhan itu, 20 warga Colombia dan sekumpulan individu dua kerakyatan Haiti-AS yang berpangkalan di Haiti, menurut kenyataan tersebut.

Moise ditembak mati pada 7 Julai lalu di kediamannya di Port-au-Prince.

Dalam insiden itu, 3 warga Colombia ditembak pasukan bersenjata Haiti sebagai tindak balas serangan dan 18 lagi ditahan termasuk dua warga AS berketuruan Haiti. - AFP


Korea Utara lancar peluru tidak dikenali ke laut, dipercayai jenis senjata nuklear

SEOUL, 5 Januari- Korea utara dipercayai melancarkan peluru berpandu ke laut; menurut laporan tentera Korea Selatan dan pengawal pantai Jepun, pertama seumpamanya oleh Pyongyang pada tahun ini.

Dalam tempoh sedekad, pemimpin utama Kim Jong Un berkusaa, Korea Utara dilihat terus memajukan teknologi tenteranya meskipun berdepan sekatan antrabangsa.

“Peluru tidak dikenali telah dilepaskan ke laut di timur Semenanjung,” kata Ketua Turus Bersama Korea Selatan dalam satu kenyataan, tanpa memberi perincian lanjut.

Pengawal pantai Jepun pula berkata, mereka mengesan apa yang kelihatan seperti peluru berpandu balistik dilancarkan dari Korea Utara, memberi amaran kepada kapal agar tidak mendekati sebarang objek mencurigakan.

Minggu lalu, Kim dalam ucapan tahun baharunya berkata Pyongyang akan meneruskan usaha memajukan kemampuan tentera meskipun berdepan kesukaran ekonomi akibat pandemik COVID-19.

Pada 2021, Korea Utara yang memiliki senjata nuklear berkata mereka telah berjaya menjalankan ujian peluru berpandu jarak jauh jenis baharu yang dilancarkan dari kapal selam yang disebut peledak hipersonik.

Peluru berpandu jenis itu boleh bergerak laju dan lincah berbanding jenis lama, menjadikan ia sukar dipintas sistem pertahanan peluru berpandu yang amat dibimbangi Amerika Syarikat.

Dialog berkaitan isu itu antara Washington dan Pyongyang ketika ini masih terhenti selepas kegagalan rundingan antara Kim Jong Un dan Presiden Donald Trump pada 2019.

Bawah pentadbiran Joe Biden, Amerika Syarikat sudah berulang kali menyatakan kemahuan mereka bertemu wakil pemimpin Korea Utara apabila berkata mengenai usaha perlucutan senjata nuklear.

Namun setakat ini Pyongyang menolak tawaran, mengatakan Washington mengamalkan dasar “bermusuhan”.

Semasa mesyuarat akhir bersama Parti Pekerja minggu lalu, Kim hanya menyatakan usaha kerajaan untuk memperkasa aspek pertahanan tanpa menyebut penglibatan Amerika Syarikat. - AFP


Kekang penularan COVID-19: Hanya 135,000 jemaah di Masjidilharam sehari

MEKAH, 5 Januari - Kebenaran untuk beribadah di Masjidilharam ditetapkan kepada 135,000 jemaah sehari.

71,000 daripadanya merupakan jemaah umrah dan selebihnya jemaah solat.

Menurut Kementerian Haji dan Umrah Arab Saudi, penetapan had dibuat bagi memastikan protokol kesihatan dipatuhi.

Had turut ditetapkan untuk jemaah yang menziarahi Masjid Nabawi di Madinah.

Hanya 15,000 permit dikeluarkan kepada jemaah sehari di kota kedua paling suci bagi umat Islam.

7,000 daripada mereka dibenar menziarahi makam Rasulullah dan 8,000 lagi kebenaran untuk solat di Raudah.

Sejak tahun 1443 Hijri, 20 juta permit dikeluarkan untuk ibadah di Masjidilharam dan 2.5 juta lagi untuk Masjid Nabawi.


Kadar jangkitan Omicron yang tinggi, meningkatkan risiko kemunculan varian baharu lebih berbahaya - WHO

EROPAH, 5 Januari - Pertubuhan Kesihatan Sedunia (WHO) memberi amaran kadar jangkitan Omicron yang lebih tinggi di seluruh dunia, boleh mengakibatkan kesan sebaliknya. Pegawai Kanan Kecemasan WHO di Eropah, Catherine Smallwood berkata ia boleh meningkatkan risiko kemunculan varian baharu yang lebih berbahaya. Eropah merekodkan lebih 100 juta kes COVID-19 sejak pandemik bermula dan lebih 5 juta kes baharu dicatatkan minggu lalu. Katanya, rantau itu berada dalam fasa berbahaya yang menyaksikan kadar jangkitan lebih tinggi di Eropah Barat. Britain berdepan dengan kekurangan kakitangan hospital berikutan gelombang penularan Omicron. Senario sama dijangka berlaku di beberapa negara Eropah lain - AFP


2,000 kes varian Omicron dikesan di Thailand

THAILAND, 5 Januari - Penduduk Thailand digesa untuk mendapatkan suntikan penggalak bagi membendung penularan wabak akibat daripada varian Omicron.Sehingga kini lebih 2,000 kes membabitkan varian Omicron dikesan di negara tersebut.Ketua Pengarah Jabatan Sains Perubatan, Dr Suakit Sirilak berkata Bangkok mendahului senarai dengan jumlah kes Omicron tertinggi iaitu 585, termasuk 7 jangkitan tempatan.Ia diikuti Wilayah Timur Laut Kalasin (233 kes), Roi Et (180 kes), Phuket (175 kes), Chonburi (162 kes) dan Samut Prakan (106 kes).Katanya Omicron menyumbang hampir 20 peratus daripada keseluruhan kes baharu COVID-19 yang dilaporkan - BERNAMA


Pemberian dos penggalak vaksin COVID-19 Indonesia, 12 Januari

INDONESIA, 5 Januari - Bermula 12 Januari ini populasi dewasa Indonesia akan mula menerima dos penggalak vaksin COVID-19.Dianggarkan 21 juta orang layak menerima suntikan itu.Menurut Menteri Kesihatan Budi Gunadi Sadikin pemberian diberi kepada individu berusia 18 tahun dan ke atas yang telah lengkap suntikan vaksin COVID-19 untuk tempoh sekurang-kurangnya 6 bulan.Vaksin penggalak akan diberi kepada daerah atau bandar dengan kriteria kadar vaksinasinya mencapai 70 peratus bagi dos pertama dan 60 peratus dos kedua.Terdapat 244 kawasan dan bandar yang telah memenuhi kriteria itu.Setakat ini, Indonesia telah memperoleh 113 juta dos.Negara itu memerlukan 230 juta dos penggalak bagi menjayakan program - AFP


Manila perluas perintah sekatan COVID-19

MANILA, 5 Januari - Berkuat kuasa hari ini perintah sekatan COVID-19 di Manila akan diperluas susulan peningkatan jangkitan.Sekatan dikenakan sehinggga tengah bulan dan melibatkan 11 juta penduduk.Perintah dikeluarkan sehari selepas Manila beralih ke Tahap Amaran Ke-3.Menerusi sekatan itu penduduk tidak divaksin dilarang keluar rumah kecuali untuk membeli barang keperluan atau bersenam.Restoran, taman, gereja dan salun kecantikan akan beroperasi pada kapasiti lebih rendah.Kelas secara bersemuka dan beberapa jenis sukan digantung.Menurut data, sekitar 70 peratus penduduk di Metro Manila lengkap divaksin namun kurang daripada separuh penduduk negara itu diberi vaksin lengkap - AFP


Pemilihan Presiden Itali, 24 Januari ini

ROME, 4 Januari - Itali bakal memilih pemimpin tertinggi negara itu pada 24 Januari ini.Perdana Menteri Mario Draghi yang merupakan calon disukai ramai dijangka menang jawatan presiden.Pengumuman tarikh pemilihan itu dibuat parlimen selepas penyandang sedia ada, Sergio Mattarella akan menamatkan penggal tujuh tahunnya pada 3 Februari nanti.Pemilihan akan melibatkan undian wakil parlimen dan dewan undangan negeri.Tiada calon rasmi diumum bagi menggantikan Mattarella.Namun Perdana Menteri yang juga bekas Ketua Bank Pusat Eropah diramal menjadi calon pilihan.Selain Draghi, bekas Perdana Menteri dan taikun media, Silvio Berlusconi juga dijangka mencalonkan diri.Turut diramal merebut jawatan itu, bekas yang dipertua dewan rakyat Ferdinando Casini, Pesuruhjaya Kesatuan Eropah, Paolo Gentiloni dan Menteri Keadilan, Marta Cartabia.Jawatan presiden bakal ditentukan menerusi undi rahsia oleh seribu senator dan ADUN. - AFP


14 maut insiden tanah runtuh tapak pembinaan di Giuzhou

BIJIE, 4 Januari  - Sekurang-kurangnya 14 maut dalam insiden tanah runtuh di sebuah tapak pembinaan di Guizhou, China.Setakat ini, hanya tiga pekerja dapat diselamatkan.Kejadian berlaku petang semalam.Operasi mencari dan menyelamat menemukan 14 mayat di sebalik runtuhan.Punca sebenar insiden masih disiasat.Kemalangan membabitkan sektor pembinaan dan industri merupakan sesuatu yang lazim di China. - AFPIni kerana negara terbabit sering mengamalkan piawaian keselamatan yang rendah. - AFP


Amerika Syarikat catat hampir 400 kematian keganasan senjata api setakat empat hari tahun baharu 2022

WASHINGTON, 4 Januari - Sekurang-kurangnya 398 orang dilaporkan menjadi korban keganasan senjata api di Amerika Syarikat setakat hari keempat tahun baharu 2022.Menurut data Arkib Keganasan Senjata, 277 orang dilaporkan cedera dengan purata 9 penggunaan senjata secara besar-besaran dengan setiap satunya empat kematian.Tahun lalu, Amerika Syarikat mencatatkan rekod tertinggi berkait keganasan senjata dengan 691 penggunaan senjata secara besar-besaran.Keganasan senjata api di Amerika Syarikat telah menjadi masalah sosial yang kronik.Ramai melihatnya sebagai permasalahan yang tiada penyelesaian. Biro Penyiasatan Persekutuan menganggarkan 17 juta senjata api telah dijual dari Januari hingga November 2021, jumlah kedua tertinggi sejak 2000.Tinjauan bagi senjata api pula mendapati kira-kira satu pertiga bersamaan 81.4 juta orang dewasa A.S memiliki senjata api, rakyat bersenjata paling lengkap di dunia.- AFP


Jangkitan lebih tinggi: Filipina perluas perintah sekatan cegah COVID-19

MANILA, 4 Januari - Filipina akan memperluas perintah sekatan COVID-19 di bandaraya berkenaan mulai esok, membabitkan lebih 11 juta penduduknya susulan peningkatan kes jangkitan ketika ini.Sekatan yang dikenakan sehinggga pertengahan bulan dikeluarkan sehari selepas Manila beralih ke Tahap Amaran Ketiga.Jurucakap Presiden, Karlo Nograles berkata, Wilayah Bulacan, Cavite dan Rizal di sekitar Manila diletakkan di bawah amaran ketiga tertinggi susulan lonjakan mendadak kes COVID-19. Kes jangkitan harian melonjak ke paras tertinggi dalam tempoh dua bulan sehingga awal bulan ini, sekali gus mendorong jabatan kesihatan memberi amaran jumlah kes mungkin meningkat beberapa hari lagi berikutan pengesanan kes varian Omicron."Kami membuat anggaran awal. Andaiannya adalah Omicron lapan kali lebih mudah tersebar berbanding Delta dan kemuncaknya akan berlaku pada akhir Januari," kata Rosario Vergeire kepada pemberita.Sekatan itu menetapkan penduduk tidak divaksin dilarang keluar rumah kecuali untuk membeli barang keperluan atau bersenam.Restoran, taman, gereja dan salun kecantikan akan beroperasi pada kapasiti lebih rendah manakala kelas secara bersemuka dan beberapa jenis sukan digantung.Menurut data, sekitar 70 peratus penduduk di Metro Manila lengkap divaksin namun kurang daripada separuh penduduk negara itu diberi vaksin lengkap.-AFP


Arab Saudi tolak kawalan lebih ketat cegah penularan COVID-19

RIYADH, 4 Januari - Kementerian Kesihatan Arab Saudi menolak langkah kawalan lebih ketat ketika varian Omicron menular, kata jurucakap rasmi kementerian itu, Dr Muhammad Al-Abdel Ali."Corak jangkitan di Arab Saudi ketika ini tidak sama seperti yang berlaku ketika awal penularan COVID-19, 2 tahun lalu", katanya.Tambahnya, Arab Saudi juga sudah melakukan yang terbaik untuk membendung penularan COVID-19."Tahap kesedaran orang ramai terhadap virus ini juga tinggi. Begitu juga dengan daya imun penduduk yang tinggi selepas kerajaan memperhebatkan program vaksinasi negara", katanya dalam wawancara rancangan 'YaHalaShow' yang disiarkan melalui saluran Rotana Khalijiya semalam.Menurutnya lagi, COVID-19 di seluruh dunia sudah melalui beberapa fasa dan Arab Saudi turut melalui tempoh sama.Dr. Muhammad berkata, varian Omicron dikesan di setiap negara termasuk Arab Saudi dan sudah merebak ke seluruh dunia."Maklumat yang dikumpulkan menunjukkan Omicron menular amat pantas dan ini lonjakan jumlah kes jangkitan di Arab Saudi," katanya.Di Arab Saudi kebanyakan kes jangkitan yang dipantau adalah dalam kalangan penduduk yang belum menerima vaksin atau lengkap vaksinasi.Sehingga kini, kira-kira 95 peratus penduduk Arab Saudi telah melengkapkan vaksinasi."Penularan Omicron akan reda tidak lama lagi, terutama sekali selepas langkah pencegahan dilaksanakan semula," katanya. -AFP


Penduduk Bautzen bantah sekatan Covid-19

4 Januari - Ribuan penduduk Bautzen, Jerman membanjiri bandar Saxony bagi membantah peraturan berkaitan Covid-19.Bantahan 'Monday Walks' itu merupakan protes mingguan yang kerap diadakan rakyat Jerman kebelakangan ini.Perhimpunan dibuat bagi membantah sekatan Covid-19 dan protokol berkaitan vaksinasi.Ia dianjur meskipun perhimpunan seumpama tidak lagi dibenarkan susulan keganasan yang berlaku dalam beberapa siri protes sama sebelum ini.Ratusan anggota polis dihantar ke lokasi bagi mengawal keadaan.Pihak berkuasa juga mengarahkan mereka untuk bersurai selepas perarakan berakhir.Namun, kumpulan perserta berdegil dan memaksa tangkapan ke atas beberapa individu dilakukan.Jerman mencatatkan kadar vaksinasi sebanyak 72.2%.Ia merupakan antara terendah bagi negara Eropah Barat. - AFP


Saya menjadi sasaran cubaan bunuh kumpulan bersenjata – PM Haiti

PORT-AU-PRINCE, 4 Januari- Perdana Menteri Haiti, Ariel Henry dalam satu temu bual mendakwa dia menjadi sasaran cubaan membunuh ketika sambutan hari kebangsaan hujung minggu lalu.

“Satu percubaan (membunuh) dibuat terhadap saya, nyawa saya berada di “hujung tanduk”, kata Henry pemimpin de-factor yang mentadbir negara sejak pembunuhan Presiden Jovenel Moise pada Julai.

Pertempuran antara polis dan kumpulan bersenjata memuncak pada Sabtu ketika sambutan rasmi hari kebangsaan di bandar Gonaives, kira-kira 150 kilometer utara ibu negara Port-au-Prince, lokasi pengisytiharan kemerdekaan Haiti ditandatangani lebih 200 tahun lalu.

Gambar yang ditunjukkan Henry kepada wartawan menunjukkan kesan peluru di cermin hadapan kenderaan perisai dinaikinya.

Insiden itu berlaku beberapa minggu selepas kumpulan rakyat dan ahli kumpulan bersenjata di Gonaives mengadakan bantahan ganas terhadap kunjungan Henry ke bandar tersebut.

"Saya tahu, saya telah mengambil risiko, kata Henry menerusi temu bual melalui telefon bersama wartawan.

“Kita tidak boleh biarkan penyamun daripada mana-mana latar belakang, demi wang memeras ugut negara, katanya.

Kemiskinan berpanjangan, bencana alam dan keganasan kumpulan samseng di negara Caribbean tanpa fungsi parlimen serta mempunyai badan kehakiman yang lumpuh selama dua tahun, seterusnya pembunuhan Moise hanya menjadikan situasi menjadi semakin buruk. -AFP


“Prison break”: 11 terbunuh termasuk anggota polis Haiti

PORT AU PRICE, 4 Januari- 10 banduan dan seorang pegawai polis terbunuh ketika sekumpulan banduan cuba meloloskan diri dari penjara Haiti.

“Jumlah kematian ada 11 orang termasuk pegawai polis, kata Jurucakap polis, Gary Desrosiers kepada wartawan mengenai insiden pada Jumaat di penjara Croix-des-Bouquets yang terletak berhampiran ibu negara Haiti.

Tiga lagi pegawai polis dilaporkan cedera serius dan perlu diberi rawatan segera ke Cuba.

Insiden itu bermula pada tengah hari Jumaat, apabila sekumpulan banduan yang tidak diketahui jumlahnya cuba meloloskan diri dari penjara ke dua terbesar negara itu.

“Banduan turut menahan pegawai polis dan jururawat”, Mereka merampas beberapa senjata termasuk yang disimpan di pejabat keselamatan. Pasukan polis yang dipanggil turut berbalas tembakan, kata Desrosiers.

Bagaimanapun polis berjaya merampas semula empat senjata yang diseludup ke dalam penjara juga tiga senjata yang dirampas daripada pengawal penjara.

Pada Februari lalu, lebih 400 banduan lolos dari penjara sama pada siang hari, menyebabkan 25 orang mati termasuk Pengarah Penjara.


Gempa 5.7 gegar pulau terpencil di Jepun, tiada ancaman tsunami

JEPUN, 4 Januari- Gempa bumi berukuran 5.7 pada skala richter melanda pulau terpencil di lautan Pasifik pada awal pagi ini, namun tiada amaran tsunami dikeluarkan.

Gempa dasar laut itu berlaku di kedalaman 43.4 kilometer pada pukul 6:08 minit pagi waktu tempatan berhampiran Pulau Bonin atau penduduk memanggilnya sebagai Pulau Ogasawara, menurut kenyataan Pusat Kajian Geologi Amerika Syarikat (USGS).

Pulau bawah seliaan Tokyo itu terletak kira-kira 1,000 kilometer dari bandaraya tersebut.

Sementara itu Agensi Meteorologi Jepun melaporkan, gempa itu berlaku pada kekuatan 6.3 skala richter dan tidak menimbulkan ancaman tsunami.

Pihak berkuasa tempatan melaporkan kepada stesen penyiar nasional, NHK bahawa tiada laporan kerosakan atau kecederaan serius diterima manakala bekalan elektrik dan air juga tidak terjejas.

Pihak berkuasa perbandaran dilaporkan masih menilai kesan gempa.

Memetik laporan NHK, ada penduduk mendakwa pinggan dan gelas mereka jatuh dari meja, kesan gegeran gempa. - AFP


Kebakaran Bangunan Parlimen Afrika Selatan kembali marak

CAPE TOWN, 4 Januari - Kebakaran besar yang berjaya dikawal di bangunan Parlimen Afrika Selatan Isnin lalu kembali marak lewat tengahari semalam.

Kebakaran berlaku semula di bahagian atap bangunan yang menempatkan dewan perhimpunan kebangsaan.

Jurucakap bomba, Jermaine Carelse berkata, ketika kejadian hanya beberapa anggota bomba berada di kawasan itu.

"Kebakaran besar yang bermula pada Ahad, 2 Januari telah memusnahkan sebahagian besar bangunan parlimen Afrika Selatan di Cape Town.

Seorang lelaki yang disyaki membakar bangunan parlimen itu bakal dihadapkan ke mahkamah pada Selasa. Dia ditahan di dalam bangunan parlimen," katanya.

Berdasarkan siasatan kebakaran tercetus pada pukul 3 pagi Ahad, di kompleks lama parlimen yang siap pada tahun 1884 dan mempunyai bilik yang diperbuat daripada kayu.

Keseluruhan dewan yang menempatkan ahli parlimen turut terbakar.

Bumbung bangunannya juga runtuh dan hilang sama sekali.


Beijing optimis anjur sukan Olimpik musim sejuk

BEIJING, 4 Januari - Biarpun berdepan pelbagai kekangan, Beijing optimis dapat menganjurkan Sukan Olimpik Musim Sejuk dengan penuh berjaya.

Negara tembok besar itu berikrar menjadikan temasya yang berlangsung sebulan lagi itu sebagai sesuatu yang mesra alam, inklusif, terbuka dan bersih.

Sukan Olimpik Musim Sejuk Beijing bakal membuka tirainya 4 Februari nanti.

Dalam tempoh sebulan daripada itu.. pelbagai kekangan dihadapi masih belum dapat ditangani. Antaranya, boikot diplomatik dan penularan Covid-19.

Biarpun begitu, China optimis mampu menganjurkan sukan itu dengan berjaya. Antara bakal dilakukan, gelembung sukan paling ketat pernah dilaksana.

Menerusinya, 3,000 atlet bakal dihimpunkan tanpa interaksi dengan pihak luar. Sekatan dilaksana bagi membolehkan 300 juta peminat Olimpik Musim Sejuk menikmati saingan acara masing-masing.

Ia juga diharap dapati menyatukan dunia di sebalik pandemik.

Menurut Beijng, segala kritikan terhadap negara itu tidak akan menjejaskan penganjuran sukan berkenaan.


India mula suntikan vaksin remaja

NEW DELHI, 4 Januari - India mulakan suntikan vaksin kepada remaja dalam lingkungan umur 15 hingga 18 tahun.

Ia susulan peningkatan jumlah kes harian COVID-19 di kebanyakan bandar utama negara itu.

Perdana Menteri, Narendra Modi pada bulan lepas mengumumkan vaksinasi kepada golongan itu dan dos penggalak untuk pekerja sektor kesihatan serta barisan hadapan bermula bulan ini.

Berdasarkan statistik, setakat ini 1.89 juta remaja telah mendaftar untuk mendapatkan vaksin yang bermula hari ini.

Vaksinasi untuk golongan kumpulan muda pada saat negara berkenaan berdepan kes harian yang terus meningkat saban hari.

Kementerian Kesihatan menyebut pada hari ini sahaja 33,750 kes jangkitan baharu di rekodkan dalam tempoh 24 jam.

"Jumlah berkenaan adalah pertama kali melebihi 30 ribu kes sejak pertengahan September tahun lepas.

Ia sekali gus mencatatkan jumlah keseluruhan 34.9 juta orang.

Manakala kematian dalam tempoh 24 jam pula 123 kes dengan keseluruhan 481 ribu 893 kes," menurut kenyataan itu.

Berhubung varian Omicron pula, kementerian menyebut setakat hari ini 1,700 kes direkodkan.

"Negeri Maharashtra merekodkan kes tertinggi Omicron iaitu 510 manakala New Delhi 351 kes.

Susulan itu juga banyak bandar telah mengumumkan larangan dan sekatan bagi menyekat penularannya," katanya. - REUTERS


Angka jangkitan meningkat ketara, India perketat langkah bendung COVID-19

NEW DELHI, 3 Januari - Bandaraya mega Mumbai di India pada Isnin menutup sekolah untuk kelas 1 hingga 9 sehingga akhir Januari ketika India meningkatkan tahap amaran berikutan peningkatan mendadak kes COVID-19.India mencatatkan 33,750 kes baharu dalam tempoh 24 jam terakhir berbanding 9,195 kes untuk tempoh 24 jam pada Rabu lalu.Ibu negaranya Delhi serta hab perniagaan dan hiburan Mumbai menyaksikan pertambahan ketara dalam jangkitan koronavirus dalam beberapa hari terakhir.Jumlah kes harian terkini Mumbai ialah 8,063 kes dan Delhi melaporkan 4,099 jangkitan baharu.Banyak negeri telah mengenakan sekatan ke atas pergerakan dan perhimpunan awam baharu, termasuk di pawagam dan pasar.Negeri pesisiran pantai Goa, destinasi pelancongan popular, akan mengenakan perintah berkurung malam dan menutup sekolah sehingga 26 Jan.Delhi, yang melaksanakan perintah berkurung dari 10 malam hingga 5 pagi, menugaskan lebih banyak polis untuk memastikan pematuhan awam yang lebih ketat.Terkini, negeri-negeri yang mengumumkan penutupan sekolah berikutan langkah berjaga-jaga COVID-19 termasuk Benggala Barat, Tamil Nadu, Uttar Pradesh, Haryana dan Rajasthan. - BERNAMA


Bekas Gabenor Kuwait OPEC, Haitham Setiausaha Agung baharu organisasi minyak dunia

London, 3 Januari- Negara pengeluar terkemuka minyak dunia memilih Eksekutif Minyak Kuwait, Haitham al-Ghais sebagai Setiausaha Agung Pertubuhan Negara Pengeksport Petroleum (OPEC) yang baharu.

Al-Ghais merupakan bekas Gabenor OPEC Kuwait dari 2017 hingga Jun 2021, berkhidmat sebagai Timbalan Pengarah Urusan Kuwait Petroleum Coporation (KPC).

“Persidangan sebulat suara memutuskan Mr. Haitham al-Ghais sebagai Setiausaha Agung pertubuhan, berkuat kuasa 1 Ogos 2022 untuk tempoh tiga tahun, menurut kenyataan OPEC.

Al-Ghais akan menggantikan Mohammed Barkindo dari Nigeria yang mengambil alih tampuk pimpinan pada 2016 dan mengetuainya selama dua penggal.

Semasa tempoh Barkindo, kumpulan negara pengeluar minyak itu telah mengurangkan pengeluaran minyak secara drastik pada 2020 tatkala wabak COVID-19 melanda pasaran global.

Namun sejak tahun lepas, kumpulan itu telah meningkatkan jumlah pengeluaran secara beransur-ansur sekali gus melonjakkan harga semasa.

Organisasi yang beribu pejabat di Vienna itu ditubuhkan pada 1960 dan di anggotai 13 negara diketuai Arab Saudi dan 10 negara sekutu termasuk Rusia.

Kebiasaannya OPEC akan menetapkan had pengeluaran minyak bagi mengawal harga pasaran global. - AFP


Dua askar Tunisia terbunuh dalam nahas helikopter

TUNIS, 3 Januari- Dua askar Tunisa terbunuh dalam insiden helikopter terhempas, seorang mati di tempat kejadian manakala seorang lagi di hospital.

Kementerian Pertahanan memaklumkan helikopter tentera itu terhempas pada awal petang Isnin ketika menjalankan misi rutin di wilayah utara Tunisia, Bizerte.

Pembantu juruterbang terbunuh semasa kemalangan manakala juruterbang yang mengalami kecederaan serius telah dikejarkan ke hospital, namun meninggal dunia dalam perjalanan ke hospital di Bizerte, menurut jurucakap Kementerian Pertahanan, Mohamed Zekri.

Pada awal Oktober lalu, tiga tentera Tunisa terbunuh juga dalam kemalangan helikopter terhempas ketika mangsa menjalani latihan waktu malam di wilayah selatan Gabes. - AFP


Indonesia mula tawarkan dos penggalak pada 12 Januari

JAKARTA, 3 Januari - Populasi dewasa di Indonesia akan mendapat dos penggalak vaksin COVID-19 mulai 12 Januari, menurut Menteri Kesihatan Budi Gunadi Sadikin.Individu berumur 18 tahun dan ke atas yang telah lengkap suntikan dua dos COVID-19 untuk tempoh sekurang-kurangnya enam bulan lalu boleh mendapatkan suntikan penggalak bagi perlindungan berterusan, katanya semasa taklimat COVID-19.Kementeriannya menganggarkan lebih 21 juta orang di negara ini layak menerima suntikan itu.Menurut Budi, vaksin penggalak akan diberikan kepada daerah atau bandar dengan kriteria kadar vaksinasinya mencapai 70 peratus bagi dos pertama dan 60 peratus dos kedua.Terdapat 244 kawasan dan bandar yang telah memenuhi kriteria itu.Setakat ini, Indonesia telah memperoleh 113 juta dos, tetapi memerlukan 230 juta dos penggalak bagi menjayakan program - BERNAMA


Lelaki disyaki bakar bangunan parlimen Afrika Selatan bakal dihadapkan ke mahkamah

CAPE TOWN, 3 Januari - Seorang lelaki yang disyaki membakar bangunan parlimen Afrika Selatan bakal dihadapkan ke mahkamah pada Selasa.

Berdasarkan siasatan; kebakaran tercetus pada pukul 3 pagi Ahad, di kompleks lama parlimen yang siap pada 1884 dan mempunyai bilik yang diperbuat daripada kayu.Menurut polis, suspek ditahan di dalam bangunan parlimen.Manakala jurucakap parlimen, Moloto Mothapo berkata keseluruhan dewan yang menempatkan ahli parlimen turut terbakar.Bumbung bangunannya juga runtuh serta hilang sama sekali dan tiada kemalangan jiwa dilaporkan.Bangunan parlimen bersejarah itu menempatkan koleksi buku yang jarang ditemui selain turut mempunyai salinan asli lagu kebangsaan afrika.Bagi mengelak bangunan baharu turut terjejas pihak bomba sedaya upaya mengawal api daripada terus merebak.Cape Town merupakan lokasi persidangan parlimen Afrika Selatan sejak 1910. - AFP


PAKISTAN, 3 Januari - Pakistan kini berdepan gelombang kelima COVID-19 di tengah-tengah peningkatan kes di seluruh negara.Menteri Perancangan Asad Umar, yang juga ketua strategi antivirus negara, berkata terdapat bukti jelas bahawa gelombang kelima COVID-19 sedang bermula."Peningkatan kes melibatkan varian Omicron, terutamanya di Karachi adalah bukti jelas, selain lebih 500 jangkitan baharu dilaporkan dalam tempoh 24 jam lepas selama empat hari berturut-turut," katanya.Negara Asia Selatan itu setakat ini melaporkan 28,941 kematian berkaitan COVID-19.Kira-kira 70 juta daripada 210 juta rakyatnya telah lengkap vaksinasi.


Tunjuk perasaan rakyat Belanda terhadap sekatan COVID-19 cetus pergelutan dengan pihak polis

AMSTERDAM, 3 Januari - Ribuan rakyat Belanda mengadakan tunjuk perasaan semalam, membantah langkah sekatan dan arahan vaksinasi COVID-19 yang dikenakan di negara itu.Kekecohan tercetus apabila berlaku pergelutan antara pihak polis dengan penunjuk perasaan.Menurut laporan, pihak berkuasa tempatan melarang perhimpunan berkenaan dan mempunyai petunjuk bahawa penunjuk perasaan merancang keganasan.Bagaimanapun, arahan tidak diendahkan penunjuk perasaan berkenaan.Penunjuk perasaan kebanyakan mereka tidak memakai topeng dan melanggar peraturan penjarakan sosial, juga tidak mengendahkan arahan untuk tidak mengadakan perarakan.Mereka hadir dengan membawa kain rentang bertulis 'Kurangkan penindasan dan lebih ambil berat', selain slogan menuntut kebebasan.


PM Sudan, Hamdok meletak jawatan gagal penuhi hasrat tentera

SUDAN, 3 Januari- Perdana Menteri Sudan, Abdalla Hamdok meletak jatawan pada Ahad selepas lebih dua bulan rampasan kuasa disusuli protes berdarah.Sudan menjalani perjalanan rapuh ke arah pentadbiran lebih demokrasi sejak penyingkiran autokrat Omar al-Bashir pada 2019.Negara bergolak itu kemudian terjerumus dalam situasi politik dan keselamatan lebih serius apabila Ketua Tentera Jeneral Abdel Fattah al-Burhan melancarkan rampasan kuasa pada 25 Oktober lalu seterusnya menahan Hamdok.Menerusi satu perjanjian dengan pemimpin tentera, Hamdok kembali menyandang jawatan itu pada 21 November lalu setelah diyakini berupaya menyelamatkan peralihan ke arah demokrasi termasuk janji mengadakan pilihan raya pada 2023."Saya telah cuba sedaya upaya untuk menyelamatkan negara daripada terjerumus dalam malapetaka, Sudan sedang menuju ke tahap paling berbahaya mengancam kehidupan seluruh negara", kata Hamdok dalam ucapan yang disiarkan di televisyen.Jelas Hamdok, segara usaha telah dilakukan untuk memenuhi perjanjian seperti diharapkan juga menepati janji kami kepada rakyat berhubung keselamatan, keamanan dan menamatkan pertumpahan darah. Amat malang perkara itu tidak berlaku.Semalam, beberapa jam sebelum Hamdok membuat pengumuman, pasukan keselamatan Sudan melepaskan gas pemedih mata terhadap penunjuk perasaan yang berarak menuju ke Istana Presiden di Khartoum.Kejadian itu menyebabkan, sekurang-kurang tiga orang terbunuh menjadikan jumlah kematian kepada 57 orang sejak sejak rampasan kuasa disusuli tunjuk perasaan pada 25 Oktober lalu. -AFP


Belum selesai, perjalanan penumpang terganggu lebih 2,600 penerbangan dibatalkan

WASHINGTON, 3 Januari- Rakyat Amerika Syarikat yang kembali daripada perjalanan cuti hujung tahun dan Krismas sekali lagi terpaksa berdepan situasi tidak menentu di lapangan terbang. Lebih 2,600 penerbangan dibatalkan disebabkan cuaca buruk juga kekangan kakitangan syarikat penerbangan akibat jangkitan varian Omicron.Situasi itu dijangka semakin buruh hari ini susulan ribut salji bertiup ke arah timur."Setakat 10.00 malam (Isnin) lebih 2,650 penerbangan domestik dan antarabangsa berlepas atau tiba di Amerika Syarikat telah dibatalkan, hampir sama banyak dengan 2,750 pembatalan pada Sabtu", menurut data laman web penerbangan FlightAware. Data itu mewakili lebih separuh atau hampir 4,400 penerbangan di seluruh dunia dibatalkan manakala hampir 8,600 penerbangan mengalami kelewatan di Amerika Syarikat.Southwest Airlines, syarikat penerbangan paling sebuk terpaksa membatalkan kira-kira 400 penerbangan pada Ahad, menurut jurucakap syarikat itu kepada AFP sambil meramalkan akan ada lagi pembatalan penerbangan."Adakah awak mempermainkan saya@SouthwestAir," tulis seorang pelanggan di akaun Twitter. "Kami diminta tunggu hampir 3 jam untuk tempah semula kerana kami tidak boleh tempah secara dalam talian selepas tempahan ke dua dibatalkan".Sabtu lalu, cuaca buruk dilaporkan ada kaitan dengan ribut salji Frida, memaksa Southwest membatalkan 490 penerbangan, kebanyakannya di negeri-negeri bahagian tengah utara di selatan Great Lakes sehingga ke barat ke Great Plains. - AFP


Ekonomi Singapura melonjak semula selepas terjejas COVID-19, dos penggalak beri kesan positif

SINGAPURA, 3 Januari- Ekonomi Singapura berkembang 7.2% tahun lalu, meningkat daripada kemelesetan terburuk sejak pandemik COVID-19 menular, menurut data rasmi kerajaan.Singapura mengalami prestasi ekonomi paling buruk pada 2020 disebabkan penutupan perniagaan dan sempadan antarabangsa, sekali gus menjejaskan prestasi ekonomi, perdagangan juga sektor pelancongan. Berdasarkan kenyataan Kementerian Perdagangan Singapura, ramalan awal ekonomi negara dijangka berkembang 5.9% tahun ke tahun pada suku keempat hingga Disember."Ia membawa pertumbuhan tahunan kepada 7.2%, memulih penguncupan 5.4% pada 2020, iaitu yang terburuk sejak kemerdekaan pada 1965", kata kenyataan itu.Sejak pandemik, pihak berkuasa telah mengenakan langkah sekatan pergerakan dan aktiviti sosial agak ketat, namun kemudian beralih kepada polisi untuk hidup bersama virus selepas majoriti penduduk menerima vaksin lengkap.Setakat semalam, Singapura merekodkan sebanyak 280,290 kes positif COVID-19 dengan 829 kes kematian.Sektor pembuatan yang menjadi tonggak pertumbuhan ekonomi negara, melonjak 12.8% tahun ke tahun didorong permintaan global bagi peralatan semikonduktor dan semikonduktor, kata kementerian itu.Bagi sektor pembinaan yang menjadi pemacu pertumbuhan domestik, ia meningkat 18.7 peratus untuk tempoh setahun.Bagaimanapun, Perdana Menteri Lee Hsien Loong berkata dalam perutusan Tahun Baharu 2020, Singapura masih belum keluar daripada kemerosotan ekonomi. "Memasuki tahun baharu, usaha melawan COVID-19 masih belum berakhir, Varian Omicron membawa kepada keadaan baharu yang belum pasti", kata Lee.Bagaimanapun tambahnya, Singapura berada dalam kedudukan yang baik dalam aspek menangani risiko pandemik berbanding dua tahun lalu selepas vaksinasi dos penggalak telah dimulakan dan kini dalam proses memulakan vaksinasi untuk kanak-kanak berumur bawah 12 tahun. - AFP


Bangunan parlimen Afrika Selatan terbakar

CAPE TOWN, 3 Januari - Satu kebakaran besar berlaku di bangunan parlimen Afrika Selatan di Cape Town, pada awal Ahad.Asap tebal dilihat naik ke udara dan mengancam bangunan Perhimpunan Kebangsaan.Kebakaran dipercayai bermula dari salah satu bangunan lama dalam kawasan parlimen menyebabkan pasukan keselamatan berhampiran gereja yang mengebumikan ikon antiapartheid Desmond Tutu beberapa jam sebelum itu, menutup kawasan berkenaan.Perkhidmatan Kecemasan menyatakan, laporan awal menunjukkan insiden bermula di ruangan pejabat dan merebak ke arah gimnasium.Kebakaran menyebabkan berlaku rekahan pada dinding bangunan.Walaupun tiada kecederaan dilaporkan, Presiden Cyril Ramaphose memaklumkan, seorang individu telah ditahan di lokasi insiden. "Kompleks Parlimen Cape Town terdiri daripada beberapa bangunan lama yang dibina pada abad ke-19 dan bangunan baharu yang dbina dari tahun 1920-an dan 1980-an.Pada April, kebakaran besar berlaku berhampiran Cape Town, yang melanda kampus dan perpustakaan Universiti Cape Town" menurut Cyril.Kebakaran berjaya dikawal hanya pada hari keempat.


India lapor 27,553 kes COVID-19 baharu dalam tempoh 24 jam

NEW DELHI, 2 Januari - Jumlah kes COVID-19 India meningkat kepada 34,889,132 pada Ahad, apabila 27,553 kes baharu dicatatkan dalam tempoh 24 jam lalu, memetik data terkini kementerian kesihatan negara itu.Selain itu, 284 kematian akibat pandemik yang dilaporkan sejak pagi Sabtu menambah kepada jumlah kematian yang angkanya kini 481,770, menurut Xinhua.Masih terdapat 122,801 kes aktif COVID-19 di negara itu, berikutan peningkatan sebanyak 18,020 kes aktif dalam tempoh 24 jam yang lalu, iaitu hari kelima berturut-turut jumlah kes aktif meningkat di negara ini.Sebanyak 34,284,561 orang telah sembuh dan dibenarkan keluar dari hospital setakat ini, dengan 9,249 orang daripadanya dibenarkan keluar dalam tempoh 24 jam yang lalu.Sementara itu, data juga menunjukkan jumlah kes Omicron di negara itu mencecah 1,525, dengan Maharashtra dan Delhi masing-masing melaporkan 460 dan 351 kes. Sehingga kini, 560 pesakit Omicron telah pulih dan dibenarkan pulang ke rumah. -- BERNAMA


Penduduk dunia bertambah

AMERIKA SYARIKAT, 2 Januari - Penduduk dunia bertambah sebanyak 74 juta menjadikan jumlah keseluruhan penduduk dunia pada tahun 2021 sebanyak 7.8 bilion orang.

Menurut Biro Bancian Amerika Syarikat , China kekal negara mempunyai penduduk paling ramai di dunia dengan 1.4 bilion penduduk.India merekodkan 1.38 bilion penduduk, Amerika , 332 juta, Indonesia 275 juta dan Pakistan 238 juta.Peningkatan bagi tahun 2021 menunjukkan kadar pertumbuhan penduduk global sebanyak 0.9 peratus, lebih rendah daripada unjuran awal 0.96 peratus.Separuh daripada penduduk dunia tinggal di negara yang menyaksikan kadar kesuburan seumur hidup rendah dengan bilangan anak yang jangka dilahirkan oleh wanita secara purata di bawah dua orang.Menurut data Pertubuhan Bangsa-Bangsa Bersatu (PBB) penduduk global akan terus meningkat sehingga 2100 tetapi pertambahan akan hanya tertumpu di kawasan tertentu saja.


Langgar prinsip perjanjian perdagangan Ethiopia, Mali dan Guinea dikeluarkan daripada senarai

WASHINGTON, 2 Januari- Pentadbiran Joe Biden mengumumkan Ethiopia, Mali dan Guinea dikeluarkan daripada perjanjian perdagangan Amerika Syarikat – Afrika atas alasan melanggar prinsip perjanjian.

“Hari ini Amerika Syarikat mengeluarkan Ethiopia, Mali and Guinea daripada perjanjian “African Growth Opportunity Act” (AGOA) disebabkan tindakan yang diambil setipa kerajaan yang melanggar statut AGOA”, menurut kenyataan Wakil Perdagangan Amerika Syarikat.

AGOA ditandatangani pada tahun 2000 bawah pentadbiran bekas Presiden Bill Clinton untuk memudah dan mengawal selia perdagangan antara Amerika Syarikat (AS) dan Afrika.

Namun, AS berasa amat bimbang dengan perubahan tidak mengikut perlembagaan dalam kerajaan di Guinea dan Mali, kata kenyataan itu.

Kebimbangan juga terarah kepada pelanggaran serius hak asasi manusia yang diiktiraf di peringkat antarabangsa yang dilakukan kerajaan Ethiopia dan pihak lain tatkala koinflik meluas di utara Ethiopia.

Bawah perjanjian AGOA, ribuan produk keluaran Afrika boleh mendapat manfaat daripada pengurangan cukai import, tertakluk kepada syarat-syarat yang perlu dipatuhi berkaitan hak asasi manusia, tadbir urus baik dan perlindungan pekerja serta tidak mengenakan sekatan ke atas produk Amerika syarikat di wilayah mereka.

Pada 2020, 38 negara menerima manfaat daripada AGOA. - AFP


Menyeimbang keperluan sosial dan ekonomi, Perancis longgar arahan pengasingan

PERANCIS, 2 Januari- Bermula Isnin ini, Perancis akan melaksanakan peraturan pengasingan COVID-19 lebih longgar.

Kerajaan mengumumkan langkah itu bagi mengurangkan kesan terhadap masyarakat dan ekonomi.

Hanya penduduk yang lengkap dos vaksin dan diuji positif dibenarkan menjalani pengasingan selama 7 hari tanpa mengira jenis varian yang dijangkiti, namun boleh menamatkannya selepas hari ke-5 sekiranya hasil ujian PCR, negatif.

Kuarantin tidak diwajibkan kepada individu yang menerima vaksinasi lengkap dan ada kontak rapat serta diuji positif COVID-19.

Bagaimanapun penduduk masih perlu mematuhi langkah pencegahan dan menjalani ujian wajib, kata Menteri Kesihatan Olivier Veran dalam temu bual bersama jurnal tempatan.

Sehingga hari ini, penduduk Perancis yang diuji positif perlu menjalani pengasingan selama 10 hari termasuk kontak rapat mereka juga kuarantin di rumah untuk tempoh seminggu.

Tempoh pengasingan maksimum boleh mencecah sehingga 17 hari bergantung kepada jenis varian sekiranya salah seorang anggota keluarga positif COVID-19.

"Perubahan dalam peraturan adalah tindak balas kepada keperluan serta mengambil kira evolusi penyebaran pantas Omicron di Perancis. Ia sepatutnya menyeimbangkan antara risiko dan manfaat bertujuan memastikan virus dapat dikawal dan pada masa sama mengekalkan kehidupan sosioekonomi", kata Kementerian Kesihatan. - AFP


Indonesia henti sementara eksport arang batu

INDONESIA, 2 Januari - Indonesia menghentikan sementara eksport arang batu bulan ini untuk memenuhi permintaan domestik.Ketua Pengarah Mineral dan Arang Batu, Ridwan Jamaludin berkata ketersediaan arang batu untuk tenaga elektrik di republik berkenaan pada masa ini sangat rendah.Sekali gus boleh mengganggu bekalan elektrik.Larangan yang berkuat kuasa semalam sehingga 31 Januari akan disemak semula berdasarkan stok sedia ada.Ketika ini bekalan bahan api itu di syarikat utiliti nasional dan pengeluar tenaga bebas adalah kritikal.Indonesia merupakan pengeksport arang batu haba terbesar di dunia. Kira-kira 405 juta tan metrik dieksport pada tahun 2020 - BERNAMA


Penularan Omicron, Eropah catat lebih 100 juta kes positif

PARIS, 2 Januari- Eropah sudah merekodkan lebih 100 juta kes positif COVID-19, lebih satu pertiga daripada jumlah kes di seluruh dunia, sejak pandemik menular.

Benua itu sekali lagi muncul sebagai pusat pandemik sejak beberapa bulan kebelakangan ini selepas peningkatkan kes akibat varian Omicron yang sangat mudah merebak.

Rantau Eropah termasuk 52 negara dan wilayah dari pantai Atlantik ke Azerbaijan dan Rusia telah merekodkan 100,074,753 kes positif sejak lebih 2 tahun lalu, berdasarkan kemas kini data AFP.

Ia bersamaan lebih satu pertiga daripada 288,279,803 kes yang diumumkan di seluruh dunia sejak pandemik tercetus di China pada akhir 2019.

Daripada jumlah keseluruhan kes positif di Eropah, lebih 4.9 juta dilaporkan dalam tempoh seminggu terbaharu melibatkan 17 daripada 52 negara atau wilayah mengatasi rekod mingguan sebelum itu.

Perancis sahaja merekodkan lebih sejuta kes baharu dalam tempoh seminggu atau bersamaan 10% daripada keseluruhan kes positif yang telah diumumkan sejak pandemik bermula.

Negara yang merekodkan nisbah jangkitan tertinggi bagi setiap 100,000 penduduk, juga ke semua di Eropah.

Denmark paling tinggi dengan 2,045 diikuti Cyprus 1,969 dan Ireland 1,964. -AFP


Kebakaran hutan di Colorado, musnahkan 500 buah rumah

COLORADO, 2 Januari- Sekurang-kurangnya 500 buah rumah musnah selain memaksa ribuan orang berpindah.Ini susulan kebakaran hutan yang merebak begitu pantas sehingga ke beberapa kawasan pekan di Colorado, Amerika Syarikat.Menurut gabenornya, api merepak sangat cepat hanya dalam sekelip mata.Dianggarkan 33 ribu penduduk di Superior dan Louisville diarah berpindah.Pihak polis pula berkata ia bukan mengejutkan sekiranya terdapat lebih seribu rumah musnah dalam kebakaran berkenaan.2 ribu 400 hektar kawasan terjejas terutama di kawasan bandar dan sub bandar.Selain rumah, hotel dan pusat beli belah turut terkesan.Seperti kebanyakan kawasan di Amerika Barat; Colorado berada dalam situasi kemarau bertahun-tahun yang menyebabkan kawasan itu kering dan terdedah kepada kebakaran.Para saintis memberi amaran bahawa perubahan iklim disebabkan oleh aktiviti manusia seperti pembakaran bahan api fosil yang tidak terkawal, seklaigus mengubah corak cuaca.Tiada kematian dalam kabakaran berkenaan namun 2 orang dilaporkan hilang.


Kota Manila dikenakan sekatan pergerakan ketat bermula esok

MANILA, 2 Januari - Berkuat kuasa esok, Filipina akan mengetatkan sekatan pergerakan di Kota Manila susulan kebimbangan lonjakan kes COVID-19 akibat penularan varian Omicron.Manila akan diletakkan pada tahap berjaga-jaga iaitu langkah ketiga tertinggi dalam Prosedur Operasi Standard (SOP) pengawalan kesihatan.Menurut Jurucakap Presiden Karlo Nograles, sesi persekolahan secara bersemuka dan aktiviti sukan melibatkan sentuhan fizikal tidak dibenarkan.Manakala restoran, taman awam, rumah ibadat dan salun kecantikan akan dibuka dengan kapasiti terhad.Sekatan di premis, jalan raya dan kawasan kejiranan juga akan dikuatkuasakan. - AFP


Sea Watch selamatkan 446 migran di Itali

ITALI, 2 Januari- Lebih 400 migran akhirnya tiba di Pozzallo, pelabuhan selatan negara itu, semalam.Ini selepas kesemua mereka diselamatkan oleh NGO Jerman Sea Watch sepanjang minggu lalu.Seramai 446 pelarian itu diselamatkan dalam 5 operasi berasingan.Bagaimanapun ada dalam kalangan mereka telah dipindahkan untuk rawatan perubatan sementara menunggu kerajaan Itali memberi kebenaran untuk berlabuh.Menurut agensi pelarian PBB, lebih 66 ribu orang tiba di Itali melalui laut dari Afrika Utara dan Asia Barat pada tahun lepas.Dianggarkan lebih 1,800 orang terkorban dalam usaha menyeberangi laut Mediterranean untuk ke Eropah.Kerajaan negara itu berusaha untuk tidak menutup restoran dan bar, sebaliknya menggalakkan semua untuk divaksin sepenuhnya dengan suntikan penggalak.


'Kami tidak akan biarkan anda tinggal di sini!'

IRAQ, 2 Januari- Laungan slogan anti-Amerika kedengaran apabila ribuan rakyat Iraq berhimpun sempena ulang tahun pembunuhan jeneral Iran dalam serangan dron Amerika Syarikat 2 tahun lepas.Penyokong puak Syiah yang bersekutu dengan Iran telah hadir dari seluruh Iraq untuk mengambil bahagian dalam perhimpunan itu.Menerusi serangan Dron itu, Jeneral Qassim Soleimani, yang merupakan ketua Pasukan Quds elit Iran bersama Timbalan Komander, Abu Mahdi al-Muhandis yang disokong Iran di Iraq maut.Antara sepanduk yang di bawa tertera "Kami tidak akan membiarkan anda tinggal selepas ini di tanah para syuhada."Bendera Amerika dan Israel turut bertebaran di atas tanah dengan orang ramai memijaknya.Pembunuhan Soleimani dan al-Muhandis mendorong Iran dan Amerika Syarikat terjerumus kepada konflik lebih serius dan mencetuskan kemarahan di Iraq selain menyebabkan parlimen menggesa pengusiran semua tentera asing dari Iraq.Gabungan yang diketuai Amerika Syarikat secara rasmi menamatkan misi menentang kumpulan DAESH pada akhir Disember.Kira-kira 2,500 tentera akan kekal untuk terus menyokong tentera Iraq dengan berperanan sebagai penasihat.


Kanak-kanak di Perancis wajib pakai 'face mask'

PERANCIS, 2 Januari- Kanak-kanak yang menaiki pengangkutan awam di Perancis diwajibkan memakai pelitup separuh muka bermula Isnin ini.

Arahan itu melibatkan mereka yang berusia enam tahun ke atas.Keputusan itu diumumkan kerajaan Perancis semalam (Sabtu) sebagai usaha menangani penularan coronavirus terutama varian Omicron.Pelitup separuh muka sebelum ini hanya diwajibkan untuk mereka yang berusia 11 tahun ke atas sahaja. Perdana Menteri, Jean Castex turut mengumumkan larangan minuman dan makanan ke atas pengangkutan awam selama 3 minggu.Menurut Jurucakap pengendali tren nasional SNCF, penumpang tidak akan dibenarkan menanggalkan pelitup separuh muka termasuk perkhidmatan rentas sempadan iaitu Thalys dan Eurostar.Dalam perkembangan sama, perkhidmatan kafe juga akan digantung sehingga 23 januari.Kes harian Covid-19 di Perancis terus mencatatkan rekod dari hari ke hari malah pada Jumaat pihak berkuasa mengumumkan 232 ribu 200 kes baharu sekaligus tertinggi sejak pandemik melanda.


12 terbunuh, 13 cedera dalam rempuhan di kuil Hindu

KASHMIR, 1 Januari - Sekurang-kurangnya 12 orang terbunuh, manakala 13 lagi cedera dalam insiden rempuhan semasa upacara keagamaan di wilayah Kashmir, India.Kejadian itu berlaku sekitar pukul tiga pagi waktu tempatan, ketika laluan masih gelap.Menurut pihak berkuasa, jumlah mangsa dijangka meningkat kerana laluan menuju ke puncak bukit, iaitu lokasi upacara itu dipenuhi dengan orang ramai yang ingin melakukan penyembahan sempena tahun baharu.Mata Vaishno Devi adalah satu daripada kuil Hindu yang paling dihormati di utara India dengan puluhan ribu mengunjungi rumah ibadah itu untuk bersembahyang setiap hari.##


Jumlah kes baharu COVID-19 di Australia meningkat

AUSTRALIA, 1 Januari - Australia merekodkan peningkatan kes jangkitan baharu COVID-19, terutama di Wilayah Timur pada permulaan tahun baharu.Susulan itu, New South Wales, memendekkan tempoh kuarantin bagi petugas kesihatan berikutan jumlah pesakit positif yang dimasukkan ke hospital meningkat.Statistik Jabatan Kesihatan negeri itu memaklumkan, sebanyak 22,577 kes baharu dicatatkan.Manakala 7,442 kes dilaporkan di Victoria.Jumlah jangkitan di Queensland, Tasmania dan wilayah di Ibu Negara pula mencatat sebanyak 33,161 kes hari ini, berbanding semalam 32,946 kes - AFP


Insiden rempuhan kuil di India, 12 mati beberapa lagi cedera

SRINAGAR, 1 Januari– Sekurang-kurangnya 12 orang mati dan 13 lagi cedera dalam insiden rempuhan di sebuah kuil pada awal pagi Sabtu di wilayah Kashmir bawah pentadbiran India.

"Jumlah keseluruhan mungkin lebih tinggi kerana laluan ke puncak bukit depenuhi penganut sama ada untuk lawatan atau majlis keagamaan sempena tahun baharu”, kata seorang pegawai kanan kerajaan kepada agensi berita AFP.

Kuil Mata Vaishno Devi adalah salah satu kuil Hindu paling popular di utara India dengan puluhan ribu penduduk mengunjunginya setiap hari untuk sembahyang.

Pihak berkuasa juga telah mengesahkan jumlah kematian dalam insiden yang berlaku kira-kira 2.45 pagi waktu tempatan.

“Amat sedih atas kehilangan nyawa, tulis Perdana Menteri Narendra Modi di twitter, sambal menambah pihaknya telah berhubung dengan pegawai tempatan.

“Takziah kepada keluarga mangsa, semoga mangsa yang cedera segera pulih”, kata Modi. -AFP


2022: Korea Utara fokus kepada isu makanan dan ekonomi - Kim

SEOUL, 1 Januari– Pemimpin Korea Utara, Kim Jong Un meletakkan isu ekonomi sebagai intipati ucapan dan agenda negara pada akhir mesyuarat utama parti pemerintah, tanpa menyebut penglibatan Amerika Syarikat, memetik laporan media kerajaan.

Dalam ucapan tahun baharu sebelum ini, Kim sering mengetengahkan isu nuklear namun kali ini memberi fokus kepada isu bekalan makanan dan pembangunan negara pada sidang pleno Parti Pekerja Korea.

Negara miskin dan memiliki senjata nuklear itu berada dalam sekatan tegar COVID-19 yang dilaksanakan sendiri menyebabkan ekonomi rakyat terjejas sekali gus berdepan masalah kekurangan bekalan makanan yang serius.

“Mencapai langkah untuk menyelesaikan isu berkaitan keperluan harian rakyat dibentangkan sebagai tugas penting, lapor Agensi Berita Pusat Korea, KCNA memetik ucapan KIM.

Pandemik yang menyaksikan penutupan sempadan menyebabkan Korea Utara merekodkan penguncupan ekonomi terbesar dalam tempoh lebih dua dekad pada 2020, menurut laporan Bank Pusat Korea Selatan.

Kembimbangan mengenai krisis makanan yang teruk telah meningkat dan seorang pakar hak asasi manusia Pertubuhan Bangsa Bersatu memberi amaran pada Oktober lalu, risiko paling hampir adalah “kebuluran”.

Kim yang mengambil alih kuasa lebih sedekad lalu, selepas kematian ayahnya, Kim Jong Il berkata dalam mesyuarat parti bahawa menangani pandemik adalah salah satu matlamat untuk tahun akan datang.

“Langkah kecemasan antiwabak mesti menjadi keutamaan negara dan perlu dilaksanakan bersungguh-sungguh tanpa sedikit pun jurang kelemahan mahupun kelonggaran, kata KCNA. -AFP


Turki catat kes harian baharu COVID -19 tertinggi semalam

TURKI, 1 Januari - Turki merekodkan sebanyak 40,786 kes harian baharu COVID -19 semalam.

Sekaligus merupakan angka kes tertinggi yang pernah dicatatkan sejak April.

Menteri Kesihatan, Fahrettin Koca memberi amaran, varian Omicron kini menjadi varian dominan di tengah-tengah sambutan Tahun Baharu yang diraikan tanpa sekatan.Tegasnya, kes terbaharu itu menyaksikan angka harian yang dilaporkan meningkat lebih daripada dua kali ganda berbanding minggu lalu iaitu sebanyak 18,910 kes. - REUTERS


Seorang kanak-kanak maut dalam kemalangan bunga api di Belanda

BELANDA, 1 Januari - Seorang kanak-kanak 12 tahun maut manakala seorang lagi cedera parah dalam kemalangan bunga api. Kejadian berlaku meskipun terdapat larangan di seluruh negara untuk mengadakan pertunjukan bunga api untuk menyambut Tahun Baharu.Insiden itu berlaku di bandar kecil timur Haaksbergen berhampiran sempadan Jerman. Semasa kejadian, kanak-kanak itu sedang memerhatikan seorang lelaki menyalakan bunga api menggunakan peranti buatan sendiri.Seorang lelaki ditahan bagi membantu siasatan. Sebelum pandemik COVID-19, Belanda secara tradisi merayakan Tahun Baharu dengan mengeluarkan peruntukan besar untuk bunga api. Bagaimanapun, amalan itu telah diharamkan sejak dua tahun lalu.


Laporan Kemajuan Puncak Pelepasan Karbon dan Neutral Karbon 2021

BEIJING, 1 Januari - Penyusunan semula struktur industri dan tenaga serta dasar penjimatan dan mengoptimumkan kecekapan karbon merupakan kunci mencapai matlamat puncak pelepasan karbon dan neutral karbon.Pengumuman terhadap Laporan Kemajuan Puncak Pelepasan Karbon dan Neutral Karbon Tahun 2021 itu dikeluarkan di sini, pada Rabu.Menurut Penyelidik Pusat Pertukaran Ekonomi Antarabangsa China, Jing Chunmei, negara itu akan member perhatian kepada industri yang menggunakan tenaga berlebihan dan mengoptimumkan strukturla susulan jumlah karbon yang dibebaskan dalam industri kimia, logam, logam bukan ferus, kaji logam, besi dan keluli melebihi 80 peratus"Kami akan mendorong transformasi tenaga menerusi pengurangan arang batu, menstabilkan penggunaan petroleum, mengintensifkan gas asli di samping menambah tenaga baharu"China juga akan menjimatkan tenaga dan memperhebat kecekapan dalam bidang pengangkutan, pembinaan dan perindustrian," kata Jing.Pada tahun ini, lebih 50 negara telah mewujudkan kemuncak pelepasan karbon, manakala lebih 130 negara dan rantau komited merealisasikan neutral karbon, sebagai matlamat bersamasejagat.- BERNAMA


Afrika Selatan tamatkan perintah berkurung waktu malam, kes Omicron berkurangan

AFRIKA SELATAN 31 Disember- Afrika Selatan negara pertama yang mengesan varian Omicron pada November lalu, hari ini menyatakan gelombang terbaharu pandemik COVID-19 di negara itu sudah melepasi kemuncak tanpa peningkatan kes kematian secara ketara.Atas alasan itu perintah sekatan akan dilonggarkan.Varian Omicron yang sangat mudah menular dengan beberapa mutasi telah mencetuskan kembali kebimbangan pandemik di seluruh dunia menjelang hujung tahun.Namun bukti-bukti baharu termasuk di Afrika Selatan memberi harapan bahawa Omicron mungkin kurang teruk daripada varian lain."Semua petunjuk mencadangkan bahawa negara mungkin telah melepasi tahap kemuncak gelombang ke-4 penularan COVID-19, jelas Presiden Afrika Selatan dalam satu kenyataan sekali gus menamatkan arahan perintah berkurung waktu malam."Minggu lalu, kadar jangkitan dilaporkan berkurangan hampir 30% berbanding tujuh hari sebelum itu, manakala kemasukan ke hospital juga berkurangan di 8 daripada 9 wilayah", kata kenyataan itu.Jelas kenyataan sama, semasa tempoh kemuncak, hanya peningkatan kecil dalam kes kematian COVI-19 dicatatkan."Meskipun varian Omicron dikatakan mudah menular, namun kadar kemasukan ke hospital dilihat lebih rendah berbanding ketika gelombang sebelum ini", kata kenyataan itu.Varian Omicron kali pertama dikenal pasti di Afrika Selatan dan Botswana pada hujung bulan lalu.Selepas penemuan itu, varian tersebut menjadi dominan di Afrika Selatan menyebabkan peningkatan mendadak sehingga pernah merekodkan 16,000 kes positif COVID-19 sehari pada pertengahan bulan ini.Omicron kini dilaporkan merebak di lebih 100 negara, menurut Pertubuhan Kesihatan Sedunia dan memberi kesan kepada keberkesanan program vaksinasi juga kepada mereka yang pernah dijangkiti COVID-19.


Ratusan kediaman dikhuatiri musnah, kebakaran hutan di Colorado sukar dikawal

LOS ANGELES, 31 Disember - Lebih 500 kediaman dikhuatiri musnah dalam kebakaran hutan yang bergerak pantas melanda negeri Colorado, Amerika Syarikat.Menurut pihak berkuasa, sekurang-kurangnya 1,600 ekar kawasan di daerah Boulder terbakar, kebanyakannya di pinggir bandar sekali gus meningkatkan risiko jumlah kematian dan kecederaan, memandangkan api mungkin merebak dan membakar hotel serta pusat beli-belah."Berdasarkan maklumat, kira-kira 370 rumah di kawasan Sagamore musnah, ada potensi kira-kira 210 kediaman di Old Town Superior juga musnah, menurut Sheriff daerah Boluder, Joe Pelle dalam sidang media perkembangan kebakaran tersebut."Saya ingin tegaskan, berdasarkan keadaan semasa kebakaran yang telah merebak sehingga ke kawasan berpenghuni, kita tidak akan terkejut sekiranya ada kematian atau kecederaan." Ribuan penduduk telah dimaklumkan supaya menjauhkan diri daripada kawasan kebakaran yang dikatakan bermula apabila talian bekalan elektrik tumbang, ditiup angin kencang. Pekan Louisville yang dihuni 20,000 orang dan 13,000 penduduk Superior, telah diberitahu untuk meninggalkan kediaman sejurus Perkhidmatan Cuaca Kebangsaan menyifatkan keadaan semasa boleh "mengancam nyawa."Angin selaju lebih 160 kilometer sejam dilaporkan berlaku di beberapa kawasan menyebabkan usaha memadam kebakaran agak sukar."Mohon doa agar pemindahan ribuan keluarga di Superior dan Boulder County dipermudahkan," tulis Gabenor Colorado, Jared Polis menerusi twitter.Seperti kebanyakan kawasan di barat Amerika Syarikat, Colorado berdepan ancaman kemarau selama bertahun-tahun menyebabkan kawasan itu kering dan terdedah kepada risiko kebakaran hutan. - AFP


Lebih 100 pelarian Rohingya terkandas diselamatkan tentera laut Indonesia

LHOKSEUMAWE, INDONESIA, 31 Disember - Lebih 100 pelarian Rohingya yang terkandas di perairan wilayah Acheh, Indonesia, diselamatkan tentera laut negara itu.Operasi menyelamat tersebut dilakukan selepas menerima gesaan dan bantahan kumpulan hak asasi manusia tempatan.Ini termasuk Suruhanjaya Tinggi Pertubuhan Bangsa Bersatu bagi Pelarian (UNCHR).Ia berikutan kerajaan Indonesia sebelum ini enggan membenarkan bot asing itu yang kebanyakan wanita dan kanak-kanak memasuki perairannya, dan dihalau ke negara Asia Tenggara lain.Menurut sumber agensi AFP, kapal tentera laut tiba di Lhokseumawe di pantai utara wilayah Aceh, sejurus selepas tengah malam.Jurucakap tentera laut pula berkata, operasi membawa mereka ke pesisir pantai sukar berikutan laut bergelora dan hujan lebat. - AFP


Sembilan maut dalam nahas lori dan bas di Chile

CHILE, 31 Disember - Sembilan maut dalam nahas melibatkan sebuah lori dan bas di wilayah O'Higgins, Chile.Media tempatan melaporkan, lapan daripada 11 penumpang bas mini tersebut maut di lokasi kejadian manakala seorang lagi disahkan meninggalkan dunia ketika menerima rawatan di sebuah hospital.Turut maut dalam insiden tersebut adalah pemandu bas terbabit.Menurut pihak berkuasa, bas mini terbabit membawa pekerja pertanian dan sedang dalam perjalanan menuju ke ladang di barat wilayah itu.Wakil Presiden, Ricardo Guzman menyifatkan insiden tersebut sebagai salah satu kecelakaan terbesar negara itu.Arahan telah dikeluarkan bagi menyiasat punca sebenar insiden berdarah itu. - AFP


Perancis wajibkan semula pemakaian pelitup muka di tempat awam ekoran penularan varian Omicron

PARIS, 30 Disember - Bermula minggu ini, pemakaian pelitup muka di tempat awam akan diwajibkan semula di Paris bagi mengurangkan penularan varian baharu, Omicron.

Polis Perancis menyatakan, peraturan itu akan berkuat kuasa mulai Jumaat, kepada setiap individu berusia lebih 11 tahun.Bagaimanapun, peraturan itu tidak terpakai ketika berada dalam kenderaan, pengguna kenderaan beroda dua serta pelbagai aktiviti sukan.Semalam, Perancis melaporkan rekod harian baharu tertinggi Covid-19 dengan jumlah 208,000 kes .Menteri Kesihatan Perancis, Olivier Veran memberitahu , varian Omicron meningkatkan kes jangkitan selepas perayaan Krismas.Kerajaan mengumumkan sekatan baharu termasuk lanjutan penutupan kelab malam dan menggalakkan lebih banyak kerja dari rumah.Setakat ini Perancis belum melaksanakan sekatan pergerakan atau penutupan yang dilihat dilaksanakan di negara Kesatuan Eropah lain seperti Belanda. - AFP


24 orang maut, 77 penduduk hilang tempat tinggal akibat banjir di Brazil

BRAZIL, 31 Disember - Sekurang-kurangnya 24 orang maut manakala hampir 77,000 penduduk hilang tempat tinggal di Brazil.Angka korban banjir besar yang melanda Bahia di timur laut negara itu sejak bulan lalu merupakan bencana terbesar dalam sejarah negeri itu.Anggota bomba Bahia kini memantau sekurang-kurangnya sepuluh empangan dengan risiko pecah di sungai yang berbeza dengan aliran melebihi paras normal.Bahia - Negeri yang mempunyai populasi 15 juta penduduk menghadapi banjir sejak beberapa minggu lalu, namun ia semakin buruk apabila dua empangan di bandar Jusiappe dan Itambe runtuh hingga menyebabkan keadaan menjadi huru-hara.Banyak rumah penduduk dan jalan utama di beberapa majlis perbandaran ditenggelami banjir berikutan hujan lebat berterusan sejak Khamis lalu.Agensi keselamatan melaporkan, jumlah penduduk terjejas yang terpaksa meninggalkan kediaman menigkat dua kali ganda sejak Ahad lalu kepada 62,796 orang.358 penduduk juga dilaporkan cedera dalam bencana banjir besar ini.Kini, paras air banjir mula surut di Sungai Cachoeira dan keadaan dijangka pulih dalam tempoh beberapa hari lagi. - AFP


Majlis Keselamatan PBB kutuk pembunuhan beramai-ramai di Myanmar

NEW YORK, 30 Disember - Majlis Keselamatan Pertubuhan Bangsa-Bangsa Bersatu (PBB) mengutuk kejadian pembunuh beramai-ramai di Myanmar yang melibatkan lebih 35 nyawa.Junta tentera Myanmar dipertanggungjawabkan di atas kejadian sejak malam Krismas lalu yang berlaku di wilayah timur Kayah. Menerusi satu kenyataan, anggota Majlis Keselamatan PBB meminta, semua keganasan dihentikan serta-merta dan menekankan pentingnya untuk menghormati hak asasi manusia dan juga memastikan keselamatan penduduk.Kenyataan itu menyebut, sekurang-kurangnya 35 orang, termasuk empat kanak-kanak dan dua kakitangan pertubuhan amal Save the Children terbunuh dalam serangan tersebut. Ekoran serangan tersebut, Washington sekali lagi menyeru supaya larangan senjata dikenakan terhadap tentera Myanmar. Walaupun Perhimpunan Agung PBB pada Jun lalu telah mengundi untuk kelulusan sekatan itu, ia dilihat sekadar simbolik kerana sehingga kini sekatan tersebut belum dikuatkuasakan sepenuhnya. Malah, China dan Rusia, yang mempunyai hak kuasa veto di dalam Majlis Keselamatan PBB merupakan pembekal utama senjata kepada Myanmar. -AFP